# V.

# uccāvaca-pravāha-vīcayaḥ

**manujas turaṅga-gāvau paśavaḥ pārāvato balākā ca |**

**nānā-khagāś ca girayo vana-sravatyau viśeṣa-nadī ||1||**

**padmākaraḥ praśastaḥ sarasī cakraś ca cakravākī ca |**

**dig-deśau vīradhanur bhaṅgau hanūmat-prabhṛti-śauryam ||2||**

**rāvaṇa etasya śiraś-chedo dūto’nuvāda-saṁvādaḥ |**

**kavayo nānā-kavayaḥ pratyeka-kavir manasvi-kavayaś ca ||3||**

**kavi-dānaṁ guṇi-garvo vāṇī kāvyaṁ ca kāvya-mātsaryam |**

**kāvya-malimluca-sajjana-durvṛttāḥ sujana-durjanau militau ||4||**

**dhanya udātto mānī kṛpaṇaḥ sevaka-manasvi-bhajamānau |**

**duradhīśa-sevakaś ca kṣudrodaya-duḥkhito’tha dāridryam ||5||**

**tat sa-caṭu daridra-gṛhī tad-gṛhiṇī tad-gṛhaṁ jarā-vṛddhaḥ |**

**anuśaya-nirvedāv atha vicāra-vicikitsite ca śama-vighnaḥ ||6||**

**ardha-śamaḥ kāruṇikaḥ śānty-āśaṁsā kṛtārtha-śāntaś ca |**

**śānti-gato niṣkrama-niḥspṛha-vana-gamanotsukās tapo-vipinam ||7||**

**tāpasa-bahu-viṣaya-śamau jñānī bhavitavyatā ca daivaṁ ca |**

**kāla-pitṛ-vana-samasyoccāvaca-pratirāja-saṁstutayaḥ ||8||**

**iti ṣaṭkādhika-saptati-vīcibhir iha sarasa-komalair ebhiḥ |**

**uccāvaca-pravāhaṁ śrīdhara-dāsaḥ kṛtī kṛtavān ||9||**

### 1. manuṣyaḥ

aṅguṣṭhāgrima-yantritāṅgulir asau pādārdha-nīruddha-bhūr

pārśvodvega-kṛto nihatya kaphaṇi-dvandvena daṁśān muhuḥ |

nyag-jānu-dvaya-madhya-yantrita-ghaṭī-vaktrāntarāla-skhalad-

dhārādhvāna-manoharaṁ sakhi payo gāṁ dogdhi dāmodaraḥ ||2001||

kasyacit | (Pv 262; Srk 1157, upādhyāya-dāmodarasya; Smv 96.14)

tais tair jīvopahārair giri-kuhara-śilāsaṁśrayām arcayitvā

devīṁ kāntāra-durgāṁ rudhiram upataru-kṣetra-pālāya dattvā |

tumbī-vīnā-vinoda-vyavahita-sarakām ahni jīrṇe purāṇīṁ

hālāṁ mālūra-koṣair yuvati-sahacarā barbarāḥ śīlayanti ||2002||

kasyacit | (Srk 1191, yogeśvarasya)

etāś candrodaye’sminn avirala-muśalotkṣepa-dolāyamāna-  
snigdha-śyāmāgra-pīna-stana-kalasa-namat-kaṇṭha-nālāgra-ramyāḥ |

udvellad-bāhu-vallī-pracalita-valaya-śreṇayaḥ pāmarāṇāṁ  
gehinyo dīrgha-gīti-dhvani-janita-sukhās taṇḍulān kaṇḍayanti ||2003||

śaraṇasya |

rajju-kseparayonnamad-bhuja-latā-vyaktaika-pārśva-stanī

sūtra-ccheda-vilola-śaṅkha-valaya-śreṇī-jhaṇat-kāriṇī |

tiryag-vistṛta-pīvaroru-yugalā pṛṣṭhān ativyākṛtā-

bhoga-śroṇir udasyati pratimuhuḥ kūpād apaḥ pāmarī ||2004||

tasyaiva | (Srk 1152, kasyacit)

etās tā divasānta-bhāskara-dṛśo dhāvanti paurāṅganāḥ  
skandha-praskhalad-aṁśukāñcala-dhṛti-vyāsaṅga-baddhādarāḥ |

prātar-yāta kṛṣī-valāgama-bhiyā protplutya vartma-cchido  
haṭṭa-krīta-padārtha-mūlya-kalana-vyagrāṅguli-granthayaḥ ||2005||

tasyaiva |

### 2. turaṅgaḥ

paścāt khura-dvitaya-khaṇḍita-bhūmi-bhāga-

mūrdhvīkṛtāgra-caraṇa-dvayam ugra-heṣam |

mūrdhāvagāhana-vihasta-nijāśva-vāra-

bhārāj janaḥ parijahāra khalaṁ turaṅgam ||2006||

dhoyīkasya |

kṛta-śīkara-vṛṣṭi-keśarair

asakṛt skandham abandhuraṁ dhuvan |

apivac caraṇāgra-tāḍitaṁ

turagaḥ paṅkilam āpagatā payaḥ ||2007||

tasyaiva |

āghrāta-kṣoṇi-pīṭhaḥ khura-śikhara-samākṛṣṭa-reṇus turaṅgaḥ

puñjī-kṛtyākhilāṅghrīn krama-vaśa-vinamaj-jānukaṁ mukta-kāyaḥ |

pṛṣṭhāntaḥ pārśva-kaṇḍū-vyapa-nayana-vaśād dvis-trir-udvartitāṅgaḥ

protthāya drāṅ nirīhaḥ kṣaṇam atha vapur āsyānupūrvaṁ dhunoti ||2008||

vikramādityasya | (Srk 1167)

paścād aṅghrī prasārya tri-kanati-vitataṁ drāghayitvāṅgam uccair

āsajyābhugna-kaṇṭhaṁ kṣaṇam uparisaṭāṁ ghūli-dhūmrāṁ vidhūya |

ghāsa-grāsābhilāṣād anavarata-calat-protha-tuṇḍas turaṅgo

mandaṁ śabdāyamāno vilikhati śayanād utthitaḥ kṣmāṁ khureṇa ||2009||

bhaṭṭa-bāṇasya || (Hc 3.5, Sv 2420, Smv 102.4, Srk 1166)

kurvann ābhugna-pṛṣṭho mukha-nikaṭa-kaṭiḥ kandharāmātiraśvīṁ

lolenāhanyamānāṁ tuhina-kaṇamucā cañcatā keśareṇa |

nidrā-kaṇḍūkaṣāyaṁ kaṣati nibiḍita-śrotra-śuktis turaṅgas

tvaṅgat pakṣmāgra-lagna-pratanu-busa-kaṇaṁ koṇam akṣṇaḥ khureṇa ||2010||

tasyaiva || (Hc 3.6)

### 3. gauḥ

vyakta-snāyu-vṛtāsthi-pañjara-bharo romantha-nidrālasaḥ

prātar gomaya-lipta-puccha-caraṇo’py utthātu-kāmaḥ svayam |

pūrva-vyūḍhi-vibhāvana-parivṛḍhair uttolitaḥ spandate

vṛddhokṣas trika-bhaṅga-labdha-rudhirāt kākād bhiyā vidrutaḥ ||2011||

kasyacit |

agre vitatya caraṇo vinamayya kaṇṭham

utthāpya vaktram abhihatya muhuś ca vatsāḥ |

mātrā-vivartita-mukhaṁ mukha-lihyamāna-

paścārdha-sustha-manasaḥ stanam utpibanti ||2012||

cakrapāṇeḥ | (Srk 1168)

tiryak-tīkṣṇa-viṣāṇa-yugma-calana-vyānamra-kaṇṭhānanaḥ

kiṁcit kuñcita-locanaḥ khura-puṭair ācoṭayan bhūtalam |

niḥśvāsair atisantatair busa-kaṇā-jālaṁ khale vikṣipann

ukṣā goṣṭha-taṭīṣu labdha-vijayo go-vṛndam āskandati ||2013||

yogeśvarasya | (Srk 1186)

upanihita-halīṣā-sārgalad-vāram ārāt

paricakita-purandhrī-sāritābhyarṇa-bhāṇḍam |

pavana-raya-tiraścīr vāri-dhārāḥ pratīcchan

viśati valita-śṛṅgaḥ pāmarāgāram ukṣā ||2014||

kasyacit |

karṇābhyarṇāri-śṛṅga-kṣati-rudhira-rasāsvādanābaddha-gargha-

dhvāṅkṣa-cchāyātta-bhīti-pratihata-dhavalī-varga-saṁvardhanecchaḥ |

śīlaty ākruddha-gopī-laguḍa-hati-namat-pṛṣṭha-vaṁśaḥ kathañcit

prātaḥ kedāra-nīraṁ kala-madala-bhiyā kṛṇitākṣo mahokṣaḥ ||2015||

kasyacit |

### 4. nānā-paśavaḥ

paśyodañcad-avāñcad añcita-vapuḥ pūrvārdha-paścārdha-bhāk

stabdhottānita-pṛṣṭha-niṣṭhita-manāg-bhugnārdha-lāṅgula-bhṛt |

daṁṣṭrā-koṭi-viśaṅkaṭāsya-kuharaḥ kurvan saṭām utkarām

utkarṇaḥ kurute kramaṁ kari-patau krūrākṛtiḥ keśarī ||2016||

subandhoḥ | (Srk 1655, V, p. 49)

ucchma-śrur vyātta-vaktraḥ pravitata-rasanā-pallavālīḍha-sṛkkā-  
pi go’gra-bhrānta-netraḥ pulakita-taralottānalā gūla-nālaḥ |

kutrāpy aklānti-gāmī kvacid atipihitaḥ kvāpi tu gāgra-mātraś  
citra-vyāghro’yam āptuṁ pramada-vana-mṛgī-tarṇakāṁs tūrṇam eti ||2017||

yogeśvarasya |

ākubjī-kṛta-pṛṣṭham unnata-valad-vaktrāgra-pucchaṁ bhayād

antar-veśma-niveśitaika-nayanaṁ niṣkampa-karṇa-dvayam |

lālā-kīrṇa-vidīrṇa-sṛkka-vikacad-daṁṣṭrākarālānanaḥ

śvā niḥśvāsa-nirodha-pīvara-galo mārjāram āskandati ||2018||

tasyaiva |

durvāra-keli-kala-imbha-bhayād idānīṁ

vyālambi-lola-kuca-kambala-bhāra-mandā |

saṁdaśya viślatham udañcayatā mukhena

śāvaṁ śunī nayati śāli-palāla-kūṭam ||2019||

śubhāṅkasya |

vilebhyo niṣkrāntaṁ pratinava-haridrā-rasa-nibhaṁ

piryā-pṛṣṭhāśleṣa-praṇayi kṛta-sampan-nava-jale |

svarān sānusvārān vividha-tad-avasthā-vighaṭitaṁ

kulaṁ maṇḍūkānām udaya-gala-gaṇḍaṁ vikurute ||2020||

tasyaiva |

### 5. pārāvataḥ

asau gireḥ śītala-kandara-sthaḥ

pārāvato manmatha-cāṭu-dakṣaḥ |

dharmāla-sāṅgīṁ madhurāṇi kūjan

saṁvījate pakṣa-puṭena kāntām ||2021||

pāṇineḥ |

kiṁcit kuñcita-cañcu-cumbana-sukha-sphārī-bhaval-locanaṁ

sva-premocita-cāru-cāṭukaraṇaiś ceto’rpayantī muhuḥ |

kūjantī vinataika-pakṣati-puṭenāliṅgya līlālasaṁ

dhanyaṁ kāntam upānta-vartinam iyaṁ pārāvatī sevate ||2022||

matirājasya |

kala-kvaṇita-garbheṇa kaṇṭhenāghūrṇitekṣaṇaḥ |

pārāvataḥ paribhramya riraṁsuś cumbati priyām ||2023||

daṇḍinaḥ | (Spd 570)

prātar vāra-vilāsinī-jana-raṇan mañjīra-mañju-svanair

udbuddhaḥ paridhūya pakṣati-puṭaṁ pārāvataḥ sa-spṛham |

kiṁcit kuñcita-locanāṁ sahacarīṁ saṁcumbya cañcvā ciraṁ

manāndolita-kaṇṭha-kuṇṭhita-galaḥ sotkaṇṭham utkūjati ||2024||

vikramādityasya | (Srk 1154)

pakṣābhyāṁ sahitau prasārya caraṇāv ekaikaśaḥ pārśvayor

ekīkṛtya śirodharopari śanaiḥ pāṇḍūdare pakṣatī |

nidrāśeṣa-viśeṣa-rakta-nayano niryāya nīḍodarād

āsṛkkānta-vidāritānana-puṭaḥu pārāvato jṛmbhate ||2025||

śṛṅgārasya | (Srk 1153, bhṛṅgārasya)

### 6. bakaḥ

gatvā puraḥ katicid eva padāni vegād

ākuñcitaika-caraṇo nibhṛtīkṛtākṣaḥ |

svairaṁ vidūra-vitatīkṛta-kandharo’yaṁ

mīnaṁ saro’mbhasi nibhālayate balākaḥ ||2026||

kāmadevasya |

balākāḥ pānthānāṁ śiśira-sarasī-sīmni saratām

amī netrānandaṁ dadati caraṇācoṭita-mukhāḥ |

dhunānā mūrdhānaṁ gala-bila-viśat-sphāra-śaphara-

sphurat-pucchānaccha-dyuti-śavala-bāṣpāruṇa-dṛśaḥ ||2027||

madhukaṇṭhasya | (Srk 1185)

harati purattaḥ pārśve paścād valantam anārataṁ

śapharam aparitrāṇaṁ gṛhṇan bakas taṭinī-taṭe |

pravicala-garut-pālir dattāparāpara-satvara-

tricatura-khara-troṭī-koṭi-prahāra itas tataḥ ||2028||

piyākasya |

udgrīva-stimitekṣanas tata itaḥ paśyan nilīya sthitaṁ  
pādodghṛṣṭi-paraspara-pratibhaya-bhrāntaṁ calat-pakṣatiḥ |

drāk-troṭī-pura-koṭi-kuṇṭhita-rayaṁ prāk-tiryag-ūrdhvīkṛtaṁ  
garbhāntaḥ-praṇayī-cakāra śapharaṁ kāsāra-cārī bakaḥ ||2029||

kasyacit |

payasi sarasaḥ svacche matsyāñjighṛkṣur itas tato

valita-nayanaṁ mandaṁ mandaṁ padaṁ nidadhad bakaḥ |

viyati vidhṛtaikāṅghris tirag vivartita-kandharo

dalam api calat sa-pratyāśaṁ muhur muhur īkṣate ||2030||

yogeśvarasya | (Srk 1164, kasyacit)

### 7. nānā-pakṣiṇaḥ

utplutya dūraṁ paridhūya pakṣā-  
vadho nirīkṣya kṣaṇa-baddha-lakṣyaḥ |

madhye-jalaṁ cañcati datta-jhampaḥ  
samatsya utsarpati matsya-raṅkaḥ ||2031||

kasyacit | (Srk 1155)

nīḍād apakramya vidhūya pakṣau

vṛkṣāgram āruhya tataḥ krameṇa |

udgrīvam utpuccham udeka-pādam

uccūḍam ukūjati tāmra-cūḍaḥ ||2032||

madhoḥ | (Srk 1156)

iha sarasi salīlaṁ cāru-patre vidhunvan  
dara-taralita-tiryak-cañcu-kaṇḍūyitāṅgaḥ |

anusarati sarāgaḥ preyasīm agrayātām  
anupadasam udañcat-kaṇṭha-nālo marālaḥ ||2033||

śiśokasya |

cañcac–cañcala- cañcu-vāñchita-calac-cūḍāgram ugraṁ patac-

cakrākāra-karāla-keśara-śaṭāsphāra-sphurat-kandharam |

vāraṁ vāram udaṅghri-laṅghana-preṅkhan-nakha-kṣuṇṇayoḥ

kāmaṁ kukkuṭayor dvayaṁ druta-padaṁ krūra-kramaṁ yudhyate ||2034||

kasyacit | (Spd 572, Srk 1171)

utpucchaḥ pramadollasad-vapur adho-visraṁsi-pakṣa-dvayaḥ  
svairāloka-gati-krameṇa parito bhrāntvā salīlaṁ muhuḥ |

utkaṇṭhālasa-kūjitaḥ kala-rutāṁ bhūyo riraṁsā-rasa-  
nyag-bhūtāṁ caṭakaḥ priyām abhisaraty udvepamānaḥ svayam ||2035||

sohlokasya | (Srk 1183)

### 8. girayaḥ

mādyad-dig-gaja-gaṇḍa-bhitti-kaṣaṇair bhagna-sravac-candanaḥ

pādālakta-mauktika-śilaḥ siddhāṅganānāṁ gataiḥ |

krandat-kandara-gahvaro jala-nidher āsphālito vīcibhiḥ

sevyo’yaṁ malayācalaḥ kim api me cetaḥ karoty utsukam ||2036||

śrīharṣasya | (Nn 1.9)

etāḥ sthāna-parigraheṇa śivayor atyanta-kānta-śriyaḥ  
prāleyācala-mekhalā-vana-bhuvaḥ puṣṇanti netrotsavam |

vyāvalgad-bala-vairi-vāraṇa-vara-pratyagra-dantāhati-  
śvabhra-prasravad-abhra-sindhu-savana-prasnigdha-deva-drumāḥ ||2037||

kasyacit | (Srk 1593)

channopāntā nikuñjais taruṇa-śuka-kula-śyāmalaiḥ kīcakānāṁ

śaileya-prastarābhiḥ subhaga-parisarāḥ pīvarībhiḥ śilābhiḥ |

ete te ruddha-revā-raya-mukharatayā yauvanoddāma-kāma-

vyāpārottāla-līlā catura-vanacarī-bandhavo vindhya-pādāḥ ||2038||

yogeśvarasya |

imās tā vindhyādreḥ śuka-harita-vaṁśī-vana-ghanā  
bhuvaḥ krīḍālolad-virada-radanābhugna-taravaḥ |

latā-kuñje yāsām upanadi rata-klānta-taruṇī-  
kapola-svedāmbhaḥ-paricaya-nudo vānti marutaḥ ||2039||

tasyaiva | (Sk 3.9, Srk 1588, dakṣasya)

kari-kavalita-mṛṣṭaiḥ śākhi-śākhāgra-patrair

aruṇa-saraṇayo’mī sarvato bhīṣayante |

calita-śabara-senā-datta-go-śṛṅga-caṇḍa-  
dhvani-cakita-varāha-vyākulā vindhya-pādāḥ ||2040||

kamalāyudhasya | (Sk 2.30, Smv 103.14, Srk 1587)

### 9. aṭavī

pratyāsanna-sarāṁsi kokila-vadhū-līlā-suhṛd icchada-

cchāyā-lipta-kakumbhi koraka-hasad-vīrundhi vindhyāṭavī |

antar-datta-manoja-ruñji rucira-kṣmāruṁhi bhṛṅgākulat

tvaṅ-naddhāmpi latā-gṛhāṇi dadhatī kāṁcin mucaṁ yacchati ||2041||

madhoḥ |

mithaḥ krīḍat-koḍāvali-vilasitotkhāta-taṭinī-

taṭī kṣubdhodgarjad-gaja-gahana-garbheyam aṭavī |

guhābhir vyāghrāṇāṁ jarad-ajagara-grāsa-saruṣāṁ

ghaṭatkāraṁ ghoraṁ pratirava-vahābhir draḍhayati ||2042||

kasyacit |

sarpa-śvāsa-marut-taraṅga-taralāḥ kvāpi kvacic chvāpada-

sphārodgīrṇa-giro nirantara-tamas tāruṇya-magnāḥ kvacit |

kvāpi krūra-kṛśānu-durmukha-kathā-śeṣīkṛta-kṣmāruhaś

cetaḥ samprati kampayanti parito gambhīra-bhīmā bhuvaḥ ||2043||

jalacandrasya |

kṣuṇṇa-kṣmāruha-vīthayo vidalita-grāvopala-granthayaḥ

siṁha-svīkṛta-matta-vāraṇa-vadhū-baddhārta-kolāhalāḥ |

etāḥ pallavayanti cetasi bhayaṁ bhallūka-hikkā-ravair

ātaṅkāt patayālu-bāla-hariṇī-garbhābilā bhūmayaḥ ||2044||

tasyaiva |

iha mahiṣa-viṣāṇa-vyasta-pāṣāṇa-pīṭha-  
skhalana-sulabha-rohid-garbhiṇī-bhrūṇa-hatyāḥ |

kuhara-viharamāṇa-prauḍha-bhallūka-hikkā-  
caya-cakita-kirāta-srasta-śastrā vanāntāḥ ||2045||

murāreḥ | (Ar 5.20)

### 10. nadī

bhānty etāḥ śaivalinyo vana-mahiṣa-khura-kṣuṇṇa-pāṭhīna-pṛṣṭha-

grāsa-vyagrodra-vṛnda-pravirala-caraṇa-nyāsa-mudrāṅka-paṅkāḥ |

niḥśaṅkodbhrānta-kaṅka-trasad-uraga-vadhū-sambhramotphāla-mūrcchad-

bhekārta-svānadīrghī-kṛta-rava-virasat-kīcaka-granthi-randhrāḥ ||2046||

kasyacit |

vyakta-vyāghra-padāṅka-paṅkti-nicitonmudrārdra-paṅkodarās

toyottīrṇa-nivṛtta-nakra-jaṭhara-kṣuṇṇa-sthalī-bālukāḥ |

sāndra-sthūla-naloparodha-viṣamāḥ śaṅkyāvatārāḥ puraḥ

saṁtrāsaṁ janayanti kuñja-saritaḥ kācābhahnīlodakāḥ ||2047||

kasyacit (Srk 281)

antar-magna-kareṇavaḥ kalabha-kavyārugṇa-kandāṅkuraiḥ

sāmodāḥ paritaḥ pramatta-mahiṣa-śvāsollasad-vīcayaḥ |

saṁmodaṁ janayanti śaila-saritaḥ succhāya-kaccha-sthalī-

sīmāno jala-seka-śītala-śilā-nidrāṇa-rohid-gaṇāḥ ||2048||

jalacandrasya |

jala-raya-dalat-kūlotsaṅgāḥ pralambi-latā-gṛha-

stimita-gatibhir veṇī-bandhair viśṛṅkhala-vīcayaḥ |

sthapuṭita-śilā-sopāneṣu prakāma-taraṅgitāḥ

śikhari-sarito netrānandaṁ kiranti samantataḥ ||2049||

tasyaiva |

vīcī-saṁkrama-danturāḥ kala-ravair vācālitāḥ sārasair

ānandaṁ janayanti pūra-garimottānībhavad-bālukāḥ |

bhrāntāgantuka-rājahaṁsa-pariṣat-pādāṅka-mudrā-bhṛtaḥ

prastha-kṣmāruha-talpa-supta-kurarāḥ srotasvatī-bhūmayaḥ ||2050||

### 11. viśeṣa-nadī

kūjadbhir vana-kukkubhir mada-kalaṁ vācāla-tīra-drumā

bibhrāṇā vikacābja-keśara-rajaḥ-piṅgās taraṅgāvalīḥ |

srotaḥ-kṣmā-vipāṇḍu-saikata-sukhāsīnā rasat-sārasā

dhanyeyaṁ tamasā nadī harati me dṛṣṭāpi mārga-śramam ||2051||

ete mekala-kanyakā-praṇayinaḥ pātāla-mūla-spṛśaḥ  
saṁtrāsaṁ janayanti vindhya-bhidurā vārāṁ pravāhāḥ puraḥ |

līlonmūlita-nartita-pratihata-vyāvartita-prerita-  
tyakta-svīkṛta-nihnuta-pracalita-proddhūta-tīra-drumāḥ ||2052||

kasyāpi (Srk 1656)

majjan-mātaṅga-hasta-cyuta-mada-madirāmoda-mattāli-jālaṁ

snānaiḥ siddhāṅganānāṁ kuca-yuga-vilasat-kuṅkumāsaṅga-piṅgam |

sāyaṁ prātar munīnāṁ kuśa-kusuma-caya-cchanna-tīra-sthalīkaṁ

pāyād vo narmadāmbhaḥ kari-kara-makarāklānta-raṁhas taraṅgam ||2053||

chittapasya |

iyaṁ sā kālindī kuvalaya-dala-snigdha-madhurā

madāndha-vyākūja-tarala-jala-raṅku-praṇayinī |

purā yasyās tīre sarabhasa-satṛṣṇaṁ murabhido

gatāḥ prāyo gopī-nidhuvana-vinodena divasāḥ ||2054||

śaraṇasya | (Pv 343, daśarathasya)

idaṁ tat kālindī-pulinam iha kaṁsāsurabhido

yaśaḥ śṛṇvad vaktra-skhalita-kavalaṁ gokulam abhūt |

bhramad-veṇu-kvāṇa-śravaṇa-masṛṇottāra-madhura-

svarābhir gopībhir diśi diśi samudghūrṇam aniśam ||2055||

keśaṭasya | (Pv 345, moṭakasya)

**12. taḍāgaḥ**

avirata-madhu-pānāgāram indindirāṇām

abhisaraṇa-nikuñjaṁ rājahaṁsī-kulasya |

pravitata-bahuśālaṁ sadma padmālayāyā

vitarati ratim akṣṇor eṣa līlā-taḍāgaḥ ||2056||

śrīmal-lakṣmaṇa-sena-devasya |

vīcī-samīra-dhuta-kāñcana-puṇḍarīka-

paryasta-keśara-parāga-piśaṅgitāmbhaḥ |

acchodam aikṣata sa deva-purandhri-pāda-

lākṣāruṇī-kṛta-śilā-tala-tīra-lekham ||2057||

ratnākarasya |

mada-tarala-marāla-preyasī-cañca-koṭi-

krakaca-vidalitāni vyaktam indīvarāṇi |

niviḍayati taḍāge yatra līlāvatīnāṁ

kuvalaya-dala-dāma-śyāmalo dṛṣṭi-pātaḥ ||2058||

jalacandrasya |

luṭhad-vīcī-mauliḥ paripatati pūrvaṁ caraṇayor

athorū gṛhṇāti spṛśati jaghanābhogam abhitaḥ |

karau dhatte madhyaṁ kalayati samāśliṣyati kucā

kacān apy ādatte priya iva taḍāgo mṛgadṛśām ||2059||

govardhanasya |

etan mānini mānasaṁ surasaro nirlūna-hemāmbujaṁ  
pārvatyā priya-pūjanārtham amuto gaṅgā-sarin-nirgatā |

asmāc citra-śikhaṇḍibhiś ca parame parvaṇy upādīyate  
snānottīrṇa-vṛṣāṅka-bhasma-rajasāṁ saṅgāt pavitraṁ payaḥ ||2060||

rājaśekharasya | (Br 10.35)

**13. praśasta- taḍāgaḥ**

bhrāmyad-bhṛṅgāli-dolā-vidalita-kumudāmoda-medasvi-vātod-

vellat-kallola-mālā-cala-kamala-karākūta-hūtādhvanīnāḥ |

pātho-nāthopahāsollasita-radākāra-visphāra-phenās

tenākhyanyanta danta-dyuti-viśada-yaśo haṁsa-nīḍās taḍāgāḥ ||2061||

bhaṭṭa-nārāyaṇasya |

tenākhāni jalāvagāhana-rasa-vyāsakta-paurāṅganā-

paryasyat-kavarī-vikīrṇa-kusuma-smerormi-mālaṁ saraḥ |

yasminn acchatayā nidhāya nayane martyaiḥ sakautūhalaṁ

lakṣyante bhujagādhirāja-nagarī vāma-bhruvāṁ vibhramāḥ ||2062||

umāpatidharasya | (Sv 106.1)

unmīlal-līla-nīlotpala-dala-dalanāmoda-medasvi-pūra-  
kroḍa-krīḍa-dvijālī-garud-udita-marut-sphāla-vācāla-vīciḥ |

etenākhāni śākhā-nivaha-nava-harit-parṇa-pūrṇa-drumālī-  
vyālīḍhopānta-śānta-vyatha-pathika-dṛśāṁ datta-rāgas taḍāgaḥ ||2063||

kavipaṇḍita-śrīharṣasya | (Nc 12.101, Smv 106.3)

taḍāgāste nānānila-capala-padmākara-lasad-

rasa-kṣodāmodākula-madhukarālīka-valitāḥ |

kṛtās toya-krīḍākula-kuvalayākṣī-kuca-taṭa-

truṭad-vīcī-vellat-kurara-kula-kolāhala-juṣaḥ ||2064||

viśveśvarasya |

athāyatana-saṁnidhau bhagavato bhavānī-pater

manoharam acīkhanad bhuvana-bhūṣaṇaṁ bhūpatiḥ |

vigāhana-kutūhalottarala-paura-sīmantinī-

payodhara-bhara-truṭad-vikaṭa-vīci-mudraṁ saraḥ ||2065||

vasukalpasya |

**14. cakravākaḥ**

tīrāt tīram upaiti rauti karuṇaṁ cintāṁ samālambate

kāntāṁ dhyāyati niścalena manasā yogīva yuktekṣaṇaḥ |

svaccāyām avalokya kūjati punaḥ kānteti hṛṣṭaḥ khago

dhanyās te khalu ye vimukta-viṣayāḥ kaṣṭaṁ paraṁ saṅginām ||2066||

kasyacit |

līlāmbhoruha-kānanena viśati dhvāntotkarāśaṅkayā

svakrīḍocchalitāś ca vāri-kaṇikās tārā-bhramāt paśyati |

satrāsaṁ muhur īkṣate ca cakito haṁsaṁ himāṁśu-bhramān

na svāsthyaṁ bhajate divāpi virahāśaṅkī rathāṅgāhvayaḥ ||2067||

dharmapālasya |

mitre kvāpi gate saroruha-vane baddhānane klāmyati

krandatsu bhramareṣu vīkṣya dayitāśliṣṭān puraḥ sārasān |

cakrāhvāṇa viyoginā visalatā notkhaṇḍitā nojjhitā

vaktre kevalam argaleva nihitā jīvasya nirgacchataḥ ||2068||

yuvasenasya |

ehy āliṅga tvarayati mano durbalā vāsa-raśrīr

āśliṣṭāsi kṣapaya rajanīm ekikā cakravāki |

nānyāsakto na khalu kupito nānurāgacyuto vā  
daivādhīnaḥ sapadi bhavatīm asvatantras tyajāmi ||2069||

bhānoḥ |

bhaṅktvā bhīto na bhuṅkte kuṭila-visalatākoṭim indor vitarkāt

tārākārās tṛṣārto na pibati payasāṁ vipruṣaḥ patra-saṁsthāḥ |

chāyāmbhoruhāṇām ali-kula-śabalāṁ vetti sandhyām asandhyāṁ

kāntā-viccheda-bhīrur dinam api rajanīṁ manyate cakravākaḥ ||2070||

rajaka-sarasvatyāḥ |

**15. cakravākī**

āvepate bhramati sarpati moham eti  
kāntaṁ vilokayati kūjati dīna-dīnam |

astaṁ hi bhānumati gacchati cakravākī  
hā jīvite’pi maraṇaṁ priya-viprayogaḥ ||2071||

kasyacit | (Sv 1914)

na kuru kāku-rutair vikalaṁ śuco

jahihi pālaya bāla-kuṭumbakam |

sakhi rathāṅga-kuṭumbini tad-vidhe

vyatikare kim idaṁ paribhāvyate ||2072||

gosokasya |

pakṣāv utkṣipati kṣitau nipatati kroḍe nakhair ullikhaty

udbāṣpeṇa ca cakṣuṣā sahacaraṁ dhyātvā muhur vīkṣate |

cakrāhvā divasāvasāna-samaye tat-tat-karoty ākulā

yenālohita-maṇḍalo’pi kṛpayā yāty eṣa nāstaṁ raviḥ ||2073||

sāhasāṅkasya || (Sv 1921)

ekenārkaṁ hutavaha-śikhā-pāṭalenāsta-saṁsthaṁ  
paśyaty akṣṇā sajala-lulitenāpareṇa sva-kāntam |

ahnaś chede dayita-virahā śaṅkinī cakravākī  
dvau saṁkīrṇau racayati rasau nartakīva pragalbhā ||2074||

madhoḥ | (Sk 5.495; Dr under 4.34)

sūrye cāstam upāgate kamalinī-paṇḍe ca nidrālase

cakrī kānta-viyoga-duḥsaha-śikhi-jvālāvalī-tāḍitā |

pratyutkūjati mūrcchati śvasiti ca vyāghūrṇane tāmyati

bhrāmyaty udvamati kṣamām iva nija-prāṇān muhur nindati ||2075||

**16. diśaḥ**

amara-yuvati-gītodgrīva-sāraṅga-śṛṅgo-

llikhita-śaśi-sudhāmbhaḥ-śādvalārāma-ramyām |

sura-pati-gaja-gaṇḍa-sraṁsi-dānāmbu-dhārā

prasava-surabhim āśāṁ vāsavīyāṁ namāmi ||2076||

umāpati-dharasya |

seyaṁ mekala-mekhalānila-dalad-vīcī-nadan-narmadā

keṣāṁ nāma na locana-śravaṇayor dig-dakṣiṇā prīṇanam |

kāñcī-pattana-kāminī-nayanayor āvarjitā vibhramair

adhvanyāḥ ka ivāpare munir ato’gastyo’pi nāvartate ||2077||

ācārya-gopīkasya |

velā-śaila-śayālu-māṁsala-śilā-śālūka-majjat-payo-

vāha-vyūha-varāha-vibhramavatī prīṇāti dig-vāruṇī |

asyāṁ kuḍmalayan karān pariharan nāśās tyajan padminīr

vibhrat-kāñcana-rāgam ambara-maṇiḥ sarvātmanā līyate ||2078||

tasyaiva |

astu svasty-ayanāya dig-dhana-pate kailāsa-śailāśraya-

śrī-kaṇṭhā-bharaṇendu-vibhrama-divā-naktaṁ-bhramat-kaumudī |

yatrālaṁ nalakūbarābhisaraṇārambhāya rambhāsphurat

pāṇḍimnaiva tanos tanoti viraha-vyagrāpi veśa-graham ||2079||

jayadevasya |

prācīm abhrebha-kumbha-stana-kalasa-lasan-maulikām indra-padmīṁ

śrīkhaṇḍa-kṣoda-lekhā dara-khacita-mukhīṁ kāka-kāntām avācīm |

sandhyā-sindūra-mugdhām udaka-parivṛḍha-preyasīṁ ca pratīcīṁ

vande yakṣendrajāyāṁ tarala-sura-sarit-tāra-hārām udīcīm ||2080||

jalacandrasya |

**17. deśaḥ**

parṇaṁ nāgara-khaṇḍam ārdra-subhagaṁ pūgīphalaṁ phālayaḥ

karpūrasya ca yatra ko’pi caturas tāmbūla-yoga-kramaḥ |

deśaḥ kerala eṣa keli-sadanaṁ devasya śṛṅgāriṇas

taṁ dṛṣṭvā kuru komalāṅgi saphale drāghīyasī locane ||2081||

rājaśekharasya | (Br 10.67)

vāk-sattvāṅga-samudbhavair abhinayair nityaṁ rasollāsato

vāmāṅgyaḥ praṇayanti yatra madana-krīḍā-mahā-nāṭakam |

atrāndhrās tava dakṣiṇena ta ime godāvarī-srotasāṁ

saptānām api vār-nidhi-praṇayināṁ dvīpāntarāṇi śritāḥ ||2082||

tasyaiva | (Br 10.70)

yat kṣemaṁ tridivāya vartma nigamasyāṅgaṁ ca yat saptamaṁ

svādiṣṭhaṁ ca yad aikṣavād api rasāc cakṣuś ca yad vāṅ-mayam |

tad yasmin madhuraṁ prasādi rasavat kāntaṁ ca kāvyāmṛtaṁ

so’yaṁ subhru purovidarbha-viṣayaḥ sārasvatī-janma-bhūḥ ||2083||

tasyaiva | (Br 10.74)

etan-mālava-maṇḍalaṁ vijayate saujanya-ratnāṅkuraiḥ  
saṁpad-vibhrama-dhāmabhiḥ kim aparaṁ śṛṅgāra-sārair janaiḥ |

yatrāruhya vicitra-citra-vala-bhīr-līlā-śilā-sadmanāṁ  
nīyante jaladodayeṣu divasāḥ kāntā-sakhaiḥ kāmibhiḥ ||2084||

tasyaiva | (Br 10.84)

krīḍat-kinnara-kāminī-vihasita-jyotsnāvalakṣī-kṛtāḥ

kastūrī-mada-durdinārdra-surabhīḥ prāgjyotiṣīyā bhuvaḥ |

nīhāra-sthala-saṁcariṣṇu-camarī-lāṅgūla-saṁmārjanī-

helonmṛṣṭa-meru-puṣpa-rajaso draṣṭuṁ samīhāmahe ||2085||

vasukalpasya |

**18. vīraḥ**

yāte kārmuka-vidyayā paribhavaṁ sārdhaṁ gaṇānāṁ gaṇaiḥ

ṣaḍ-vaktre samayaṁ vilaṅghya jayinīm uddiśya śaktiṁ sthite |

hastodasta-paraśv-adhaḥ sva-śapathair yaḥ stambhitaḥ śambhunā

viśve paśyata kautukaṁ bhṛgupates tasyaiva rāmo’ṅkuśaḥ ||2086||

śihlaṇasya |

dhātrīm ekātapatrāṁ samiti kṛtavatā caṇḍa-dor-daṇḍa-darpād

āsthāne pāda-namra-pratibhaṭa-mukuṭādarśa-bimbodareṣu |

utkṣipta-cchatra-cihnaṁ pratiphalitam api svaṁ vapur vīkṣya kiṁcit

sāsūyaṁ yena dṛṣṭāḥ kṣiti-tala-vilasan maulayo bhūmi-pālāḥ ||2087||

jayadevasya |

sādhu mleccha-narendra sādhu bhavato mātaiva vīra-prasūr

nīcenāpi bhavad-vidhena vasudhā sukṣatriyā vartate |

deve kupyati yasya vairi-pariṣan-mārāṅka-malle puraḥ

śastraṁ śāstram iti sphuranti rasanā-patrāntarāle giraḥ ||2088||

umāpati-dharasya |

ā laṅkā-nātha-nārī-stana-tarala-payo-vīci-mudrāt samudrād  
ā svargaṅgā-taraṅgāvali-virala-śilā-dustarād uttarādreḥ |

ā prāk-śailāsura-strī-surata-gati-vido magna-bhāsvan-mṛgāṅkād  
ā ca prācetasābdher bhavatu mama puraḥ ko’pi yady asti vīraḥ ||2089||

tasyaiva |

iha vijayini vaṁśe kīrti-dhārā-kalāpa-  
snapita-sakala-lokaḥ śrī-yaśo-vigraho’bhūt |

jala-ghaṭa iva yuddhottāla-bhūpāla-darpa-  
jvalana-śamana-līlā-kovidaḥ ko’pi vīraḥ ||2090||

viśveśvarasya |

**19. dhanur-bhaṅgaḥ**

rāme rudra-śarāsanaṁ tulayati smitvā sthitaṁ pārthivaiḥ

śiñjā-sañjana-tatpare ca hasitaṁ dattvā mithas tālikāḥ |

āropya pracalāṅgulī-kisalaye mlānaṁ guṇāsphālane

sphārākarṣaṇa-bhagna-parvaṇi punaḥ siṁhāsane mūrcchitam ||2091||

rājaśekharasya | (Srk 1550)

rundhann aṣṭa-vidheḥ śrutīr mukharayann aṣṭau krīḍayan

mūrtīr aṣṭa maheśvarasya dalayann aṣṭau kula-kṣmā-bhṛtaḥ |

tāny akṣṇā vadhirāṇi pannaga-kulāny aṣṭau ca sampādayann

unmīlaty ayam ārya-dor-bala-calat-kodaṇḍa-kolāhalaḥ ||2092||

murāreḥ | (Ar 3.54)

dor-daṇḍāñcita-candra-śekhara-dhanur-daṇḍāvabhaṅgodyataṣ

ṭaṅkāra-dhvanir ārya-bāla-carita-prastāvanā-ḍiṇḍimaḥ |

drāk-paryasta-kapāla-saṁpuṭa-milad-brahmāṇḍa-bhāṇḍodara-

bhrāmyat-piṇḍita-caṇḍimā katham aho nādyāpi viśrāmyati ||2093||

bhavabhūteḥ | (Mc 1.54, Dr. 4.79, Sd. 3.227, Smv 95.3)

yad vajrāntaḥ-kaṭhoraṁ tripura-vighaṭanākhyāta-vīryaṁ

cchindad-darpaṁ bhujānāṁ daśamukha-jayinaḥ kārtavīryārjunasya |

jīvākṛṣṭerivātair mṛḍa-mṛḍa-ninadair iṣṭa-devaṁ smarat tad-

rāmeṇodāra-dhāmnā dhanur amita-balaṁ bhagnam ardhendu-mauleḥ ||2094||

sarasīruhasya |

utkṣiptaṁ saha kauśikasya pulakaiḥ sākaṁ mukhairnāmitaṁ  
bhūpānāṁ janakasya saṁśayadhiyā sārdhaṁ samāsphālitam |

vaidehīmanasā samaṁ ca sahasā kṛṣṭaṁ tato bhārgava--  
prauḍhāhaṁkṛtikandalena ca samaṁ bhagnaṁ tadaiśaṁ dhanuḥ ||2095||

gadādhara-nāthasya |

**20. hanūmad-ādi-śauryam**

vaktīti vānara-balāni hasan hanūmān

mad-roma-valliṣu dṛḍhaṁ kuru tavāvalambam |

yenaiva sāgaram ahaṁ laghu laṅghayāmi

kiṁ setunā samara-karmaṇi vo nayāmi ||2096||

rājaśekharasya | (Br 7.27)

nīlena sainya-patinā prabhu-tāḍanānte

muktas tathā kilakilā-dhvanir eṣa raudraḥ |

sraṣṭāpi vāñchati saroja-bhavaḥ śravāṁsi

śaṅke yathā kara-yugena mudhā pidhātum ||2097||

tasyaiva | (Br 7.21)

kiyān eṣa kṣārāmbudhir ayam amuṣyāmbu-nivaho

na kumbhenāpy asyātmaja-kara-puṭenaiva tulitaḥ |

bhavadbhiḥ saptaite nanu kapi-camū-cakra-patayaḥ

sa-helaṁ pīyantāṁ culuka-culukair ambu-nidhayaḥ ||2098||

gosokasya |

bhuja-stambhair ebhiḥ parigha-gurubhir luṇṭhana-haṭhād

yaśāṁsi svacchandaṁ raṇa-vipaṇi-paṇyāni kapayaḥ |

asādhyaṁ syād etad yadi ca tad amīṣām akṛpaṇāḥ

kraye santy evāmī likhita-paṭhitāmūlyam asavaḥ ||2099||

tasyaiva |

mūrdhnā jāmbavato’bhivādya caraṇāv āpṛcchya senāpatīn

āśvāsyāśru-mukhān muhuḥ priya-sakhān preṣyān samādiśya ca |

ārambhaṁ jagṛhe mahendra-śikharād ambhonidher laṅghane

raṁhasvī raghunātha-pāda-rajasām uccaiḥ smaran mārutiḥ ||2100||

abhinandasya |

**21. rāvaṇaḥ**

dor-daṇḍās ta ime trilocana-girer uttambha-sambhāvitās

tāny etāni daśānanāni daśabhir digbhir yad-ājñā kṛtā |

yasyādyāpi sa eva vīrya-mahimā tasmin naras tāpasaḥ

śocyaḥ so’pi ripuḥ sa caiva kupitas tasyāpi dūtaḥ kapiḥ ||2101||

kasyacit |

dhanyaḥ śrī-daśakandharaḥ param ayaṁ rakṣo-gaṇa-grāmaṇīr

ekā sā nikaṣā paraṁ tanaya-sūryasyāḥ suto rāvaṇaḥ |

dvāre nirjara-śekharārcita-pada-dvandvaś ciraṁ vṛtrahā

yasyāsthāna-vilamba-kāraṇa-kathā-tāmyan-manās tiṣṭhati ||2102||

kasyacit |

rudrādes tulanaṁ sva-kaṇṭha-vipina-cchedo harer vāsanaṁ

kārā-veśmani puṣkarasya cajayo yasyedṛśāḥ kelayaḥ |

so’haṁ durdama-bāhu-daṇḍa-sacivo laṅkeśvaras tasya me

kā ślāghā ghuṇa-jarjareṇa dhanuṣā kṛṣṭena bhagnena vā ||2103||

kasyacit | (Srk 1548, Br 1.51)

bhagnaṁ bhagnam umāpater ajagavaṁ bālī kṣataś ca kṣatas

tālāḥ sapta hatā hatāś ca jaladhir baddhaś ca baddhaś ca saḥ |

āḥ kiṁ tena sa-śaila-sāgara-dharādhāroragendrāspadaṁ

sādriṁ rudram udasyato nija-bhujāñjānātyayaṁ rāvaṇaḥ ||2104||

kasyacit |

nyak-kāro hy ayam eva me yad arayas tatrāpy asau tāpasaḥ

so’py atraiva nihanti rākṣasa-bhaṭān jīvaty aho rāvaṇaḥ |

dhik dhik śakra-jitaṁ prabodhitavatā kiṁ kumbhakarṇena vā

svarga-grāmaṭikā-viluṇṭhana-vṛthocchūnaiḥ kim ebhir bhujaiḥ ||2105||

kasyacit | (Sd under 1.2)

**22. rāvaṇa-śiraś-chedaḥ**

kaṇṭha-ccheda-viśīryamāṇa-rudhira-prāg-bhāra-bhagna-dyuter

yena smera-mukhena homa-śikhinaḥ saṁdhukṣaṇākāṅkṣiṇā |

bhrū-bhaṅgaḥ śiti-kaṇṭha-kaṇṭha-phaṇine phūt-kāra-hetoḥ kṛtaḥ  
śauṭīrya-vrata-tuṣṭa-dhūrjaṭir asau kiṁ varṇyate rāvaṇaḥ ||2106||

kasyacit |

sva-sattvasyodrekād api daśa śirāṁsi svayam ayaṁ

sakṛc chittvā chittvā bhuja-parigha-mṛṣṭhāsṛg abhitaḥ |

mukhānāṁ smerākṣṇāṁ sarabhasa-vikāśād udayināṁ

kim adrākṣīl lakṣmīṁ patita-patitānāṁ nipatatām ||2107||

kasycacit |

nistriṁśa-pratibimbite’pi yad-uraḥ-kampo na vīra-vrata-

prauḍhiḥ seti na candra-hāsa-madhunotkaṇṭa-cchidā parvaṇi |

jūhuṣuḥ sva-śirāṁsi śaṅkara-purohākāra-vaireṇa yaḥ

svāhākāram udāharan na sa daśagrīvo girāṁ gocaraḥ ||2108||

kasyacit |

śrī-kaṇṭhasya puraḥ paraspara-balādhikṣepa-kakṣāvatāṁ

bāhūnāṁ daśaka-dvayaṁ daśa-śiraś-chede vivādākulam |

pratyekaṁ śamayaty asāv abhimata-vyākṣepa-sāpatrapaś

chindhi tvaṁ juhudhi tvam ity upadiśann ekaḥ paraṁ rāvaṇaḥ ||2109||

kasyacit |

lūne pañca tataś catuṣṭayam iti srak-saṁniveśaiḥ śiraḥ-

padmair anyatamāvalokana-mitair ucchoṇitair arcitaḥ |

hasta-sparśa-vaśena mūrdhni daśamaṁ mūrdhānam adhyāsayan

śambhor uddhata-sāhasaika-rasikaḥ kair na stuto rāvaṇaḥ ||2110||

**23. dūtaḥ**

ekasminn avapātite’pi śirasi krodhopaśāntiḥ kutaḥ  
kiṁtu svānunayāya mūrdha-nidhanaṁ dṛṣṭaṁ na yatrāriṇā |

tvatto mūrdha-bahutvataḥ phalam idaṁ samyaṅ mayā labhyate  
chinnaṁ chinnam avekṣya rākṣasa-pate svaṁ durnayaṁ jñāsyasi ||2111||

kasyacit |

ajñānād yadi vādhipatya-rabhasād asmat-parokṣaṁ hṛtā

sīteyaṁ pravimucyatāṁ śaṭha marut-putrasya haste’dhunā |

no cel lakṣmaṇa-mukta-mārgaṇa-gaṇa-cchedocchalac-choṇita-

cchatra-cchanna-digantam antaka-puraṁ putrair vṛto yāsyasi ||2112||

kasyacit |

revāmbho-garbha-majjad-vividha-vara-vadhū-hasta-yantrotthitābhiḥ

krīḍan svacchandamadbhiḥ smarasi yad akarod arjunaḥ kārtavīryaḥ |

tad-doṣṇāṁ yac ca rāmo raṇa-bhuvi vidadhe vega-valgat-kuṭhāraḥ

prāyaḥ paulastya sā te śravaṇa-parigatā kiṁ na vārteti vidmaḥ ||2113||

kasyacit | (Br 2.38, rājaśekharasya)

kule paulastyānāṁ na nijam amalaṁ janma kalitaṁ

bahoḥ kālān nālocitam atulam uccaiḥ svam ayaśaḥ |

prasūnaṁ puṣpeṣoḥ śaram asahatā kiṁ ca bhavatā

sa patrī saumitrer aśani-sahadharmā na gaṇitaḥ ||2114||

gosokasya |

śirobhir mā devīḥ śiva iva na te dāsyati punar

dṛśaṁ dadyāḥ setāvadhi-jaladhi kailāsa-subhaṭaḥ |

hitaṁ tad brūmas tvāṁ mama janaka-dor-daṇḍa-vijaya-

sphurat-kīrti-stambha tyaja kamala-bandhoḥ kula-vadhūm ||2115||

gadādhara-nāthasya |

**24. saṁvādānuvādaḥ**

dyām ālokayatāṁ kalāḥ kalayatāṁ chāyāḥ samācinvatāṁ

kleśaḥ kevalam aṅgulīr dalayatāṁ mauhūrtikānām ayam |

dhanyā sā rajanī tad eva sudinaṁ dhanyaḥ sa eva kṣaṇo

yatrājhāta-caraś-cirān nayanayoḥ sīmānam eti priyaḥ ||2116||

vasudharasya | (Srk 1649)

teṣāṁ tvaṁ nidhir āgasām asahanā mānonnatā sāpy ato

gantavyaṁ bhavatā na tad-gṛham iti tvaṁ vāryase yāsi cet |

gāḍhaṁ mekhalayā balān niyamitaḥ karṇotpalenāhataḥ

kṣiptaḥ pāda-tale tad-eka-śaraṇo manye ciraṁ sthāsyasi ||2117||

chittipasya | (Spd 1650)

jāne sāsahanā tathāham asakṛn mayy aṅgaṇa-sthe punas

tasyāḥ saṁbhavitā sa sādhvasa-rasaḥ ko’pi prakopāpahaḥ |

yenodyat-pulaka-prakampa-vikalair aṅgaiḥ kva karṇotpalaṁ

kutrātmā kva ca mekhaleti galitaḥ prāyaḥ sa māna-grahaḥ ||2118||

vasundharasya | (Srk 1651)

anyā sādhigatā tvayā kva yuvatī yasyāḥ sa māna-graho

yāte locana-gocaraṁ priyatame saṁpraty apakrāmati |

asmākaṁ punar ugra-pūruṣa-śatāśleṣa-pragalbhātmanām

etādṛśy anabhijña-pūruṣa-pariṣvaṅge kutaḥ sādhvasam ||2119||

chittipasya |

asmābhiḥ kalitaṁ purā na bhavatī bhuktā nṛbhiḥ kair api

prauḍhā mānava-śālinīti calitaṁ cetaḥ sakāmaṁ tvayi |

dhik tvāṁ saṁprati sad-bhujaṅga-janatā-saṁśleṣam ātanvatī

gamyā sarva-janasya vāravanitevotkṣepaṇīyāsi naḥ ||2120||

vasundharasya |

**25. kaviḥ**

trailokyam udare viṣṇos tādṛg eva vyavasthitam |

tādṛg anyādṛg apy asti hṛdaye tu mahākaveḥ ||2121||

vasukalpasya |

yan netrais tribhir īkṣate na giriśo nāṣṭābhir apy abja-bhūḥ

sakndo dvādaśabhis tathā na maghavā cakṣuḥ-sahasreṇa yat |

saṁbhūyāpi jagat-trayasya nayanair draṣṭuṁ na yat pāryate

pratyāhṛtya dṛśau samāhita-dhiyaḥ paśyanti tat-paṇḍitāḥ ||2122||

śālika-nāthasya | (Srk 1249)

udanvacchinnā bhūḥ sa ca nidhirapāṁ yojana-śataṁ  
sadā pānthaḥ pūṣā gagana-parimāṇaṁ kalayati |

iti prāyo bhāvāḥ sphurad-avadhi-mudrā-mukulitāḥ  
satāṁ prajñonmeṣaḥ punar ayam asīmā vijayate ||2123||

rājaśekharasya | (Br 1.8, Sv 322, Sd under 7.4, Srk 1223)

nidhānaṁ vidyānāṁ kula-gṛham apārasya yaśasaḥ

kalā sampad-ratna-vratati-viṭapānāṁ sura-taruḥ |

śuci kṣauṇīndrāṇāṁ sucarita-kathā-darpaṇa-talaṁ

prakṛtyā gambhīraḥ kavir iti hi śabdo vijayate ||2124||

kasyacit |

||2125|| nāsty atra ślokaḥ |

**26. nānā-kavayaḥ**

bāṇaḥ sṛṣṭim apūrva-vastu-viṣayām eko’tra nirvyūḍhavān

niṣṇātaḥ kavi-kuñjarendra-carite mārge girāṁ vā guruḥ |

vedhā vindhya-pulinda-pāmara-vadhū-bhūgola-jhañjhānila-

prāye’rthe vacanāni pallavayituṁ jānāti yogeśvaraḥ ||2126||

bhavānandasya | (Srk 1699)

astaṁgata-bhāra-viravi kāla-vaśāt kāli-dāsa-vidhu-vidhuram |

nirvāṇa-bāṇa-dīpaṁ jagad idam adyoti ratnena ||2127||

bhojadevasya | (Srk 1706)

bāṇaḥ prāṇiti keśaṭaḥ sphuṭam asau jāgarti yogeśvaraḥ

pratyujjīvati rājaśekhara-girāṁ saurabhyam unmīlati |

yenāyaṁ kali-kāla-puṣpa-dhanuṣo devasya śikṣā-vaśād

ākalpaṁ vasu-kalpa eva vacasi prāgalbhyam abhyasyati ||2128||

vasukalpasya |

unnīto bhava-bhūtinā pratidinaṁ bāṇe gate yaḥ purā-  
yaś cīrṇaḥ kamalāyudhena suciraṁ yenāgamat keśaṭaḥ |

yaḥ śrī-vākpatirāja-pāda-rajasāṁ saṁparka-pūtaś ciraṁ  
diṣṭyā ślāghya-guṇasya kasyacid asau mārgaḥ samunmīlati ||2129||

abhinandasya | (Srk 1733)

subandhau bhaktir naḥ ka iha raghukāre na ramate

dhṛtir dākṣī-putre harati haricandro’pi hṛdayam |

viśuddhoktiḥ śūraḥ prakṛti-madhurā bhāva-vigiras

tathāpy antar modaṁ kam api bhavabhūtir vitanute ||2130||

kasyacit | (Srk 1698)

**27. pratyeka-kaviḥ**

vikaca-kumuda-krīḍa-krīḍan madhuvrata-jhāṅkṛteer

mada-kala-kuhū-kaṇṭhotkaṇṭhā-vipañcita-pañcamām |

abhinava-vadhū-premālāpād api śruti-saṁmadaṁ

vidadhati kaver daṅkasyaitāḥ sudhā-madhurā giraḥ ||2131||

daṅkasya |

prayoga-vyutpattau pratipada-viśeṣārtha-kathane

prasattau gāmbhīrye rasavati ca kāvyārtha-racane |

agamyāyām anyair diśi pariṇatair artha-vacasor

mataṁ ced asmākaṁ kavir amara-siṁho vijayate ||2132||

śālika-nāthasya | (Srk 1724)

pātu karṇa-rasāyanaṁ racayituṁ vācaḥ satāṁ saṁmatā

vyutpattiṁ paramām avāptum avadhiṁ labdhuṁ rasa-srotasaḥ |

bhoktuṁ svādu phalaṁ ca jīvita-taror yady asti te kautukaṁ

tad bhrātaḥ śṛṇu rājaśekhara-kaveḥ sūktīḥ sudhā-syandanīḥ ||2133||

śaṅkara-varmaṇaḥ | (Br 1.17, Vsb 1.17, Srk 1700)

dhig dhik tān samayān pariśrama-rujo vaktuṁ giro nīrasā

yatrāmūr nipatanti vallaṇa-guṇotkhātāmṛta-prītayaḥ |

romṇāṁ nṛtya-bhuvo vilocana-payaḥ-pūrābdhi-candrodayāḥ

sāhitya-pratigaṇḍa-garva-galanaṁ glāni-kriyā-hetavaḥ ||2134||

vallaṇasya | (Srk 1703)

devīṁ vācam upāsate hi bahavaḥ sāraṁ tu sārasvataṁ

jānīte nitarām asau gurukula-kliṣṭo murāriḥ kaviḥ |

ābdhar laṅghita eva vānara-bhaṭaiḥ kiṁ tv asya gambhīrtām

āpātāla-nimagna-pīvara-tanur jānāti manthācalaḥ ||2135||

murāreḥ | (Kuval, p. 58; Srk 1701)

**28. manasvi-kaviḥ**

vinyastā vikaca-prasūna-ghaṭanācāryeṇa kaṇṭhocitā

māleyaṁ bhujaga-bhrameṇa bhavatā janmāndha kiṁ dhūyate |

etasyāḥ kṣatir astu nāma kiyatī saṁvīta-hāsodgamās

tvām anyonya-karārpaṇa-praṇayinaḥ paśyanti viśve janāḥ ||2136||

jalacandrasya |

avadhehi kṣaṇam ehi bhrātar bhāvajña bhāvaya giraṁ naḥ |

carame cakāsti cetasi mūka-svapnopamo bhāvaḥ ||2137||

gosokasya |

stambhāvadhehi nimiṣaṁ paṭhāmi sūktīḥ sva-citta-nirvṛttaye |

mā budhyasva na tāvad vāg ulkābhiḥ kadarthayasi ||2138||

vallaṇasya |

śrīmadbhir draviṇa-vyaya-vyatikara-kleśād avajñāyase

dveṣān bhaḥ-paripūrṇa-karṇa-kuharair nākarṇyase sūribhiḥ |

itthaṁ vyarthita-vāñchiteṣu hi mudhaivāsmāsu kiṁ khidyase

mātaḥ kāvya-sudhe kathaṁ kva bhavatīm unmudrayāmo vayam ||2139||

tasyaiva |

arvācīna-vacaḥ prapañca-sukhināṁ duḥśikṣitānāṁ puro

gambhīraṁ kavi-puṅgavasya kim aho sarvasvam uddhāṭyate |

vyarthaṁ kardama-gandha-gaurava-hṛta-grāmīṇa-goṣṭhī-mukhe

ko’yaṁ nāma sa-cetano’sti ya iha prastauti kastūrikām ||2140||

tasyaiva |

**29. kavi-dānaṁ**

niṣpanne sati candra-cūḍa-carite tat-tan-nṛpa-prakriyā-

jātaiḥ sārdham arāti-rājaka-śiro-ratnāñjalīnāṁ trayam |

sapta-svarṇa-śatāni viṁśati-śatī-rūpyasya lakṣa-trayaṁ

grāmāṇāṁ śatam antaraṅga-kavaye cāṇakya-candro dadau ||2141||

umāpati-dharasya |

danti-vyūhaṁ kanaka-kalitaṁ cāmare hema-daṇḍaṁ

yo gauḍendrād alabhata kavi-kṣmā-bhṛtāṁ cakravartī |

khyāto yaś ca śruti-dharatayā vikramāditya-goṣṭhī-

vidyā-bhartuḥ khalu vararucer āsasāda pratiṣṭhām ||2142||

dhoyīkasya |

kanaka-kunḍala-maṇḍita-bhāṣiṇe  
śaka-ripur viṣayān daśa vidviṣaḥ |

magadha-kekaya-kerala-kośalān  
kariśataṁ ca madālasa-locanam ||2143||

amaroḥ |

amuṣmai caurāya pratinihata-mṛtyu-pratibhiye

prabhuḥ prītaḥ prādād uparitana-pāda-dvaya-kṛte |

suvarṇānāṁ koṭīr daśa daśana-koṭi-kṣata-girīn

gajendrānapy aṣṭau mada-mudita-kūjan madhulihaḥ ||2144||

tasyaiva |

śloko’yaṁ hariṣābhidhāna-kavinā devasya tasyāgrato

yāvad yāvad udīritaḥ śaka-vadhū-vaidhavya-dīkṣā-guroḥ |

tāvat tāvad upoḍha-sāndra-pulakas tasmai sa devo dadau

lakṣaṁ lakṣam akhaṇḍitaṁ madhukara-vyālola-gaṇḍaṁ gajam ||2145||

tasyaiva |

**30. guṇi-garvaḥ**

ṣaṭ-tarkān api śabda-śāsanam api sthānaiḥ sthitaṁ pañcabhir

mīmāṁsādvayam apy ananya-sadṛśīṁ sāhitya-vidyām api |

vidmaḥ kiṁ ca mahā-vikalpa-bahala-jvālāvalī-tāpiteṣv

āsmākeṣu na jalpa-vahniṣu punaḥ kaiḥ kaiḥ pataṅgāyitam ||2146||

tapasvinaḥ |

tāvat tārkika-cakravarti-padavī tāvat kavīnāṁ giras

tāvac cāpratimallatā-mada-bharaḥ sāhitya-pāṇḍityayoḥ |

yāvan na pratiparva-nirbhara-sudhā-nirvāja-bījaṁ kṣaṇād

vāg-vallyo vilasanti karṇa-kuhare śrī-deva-bodheritāḥ ||2147||

devabodhasya |

bindu-dvandva-raṅgitāgrasaraṇiḥ kartā śiro-bindukaṁ

karmety anvaya-kalpanāṁ vidadhate ye ke’pi tebhyo namaḥ |

ye tu grantha-sahasra-śāṇa-kaṣaṇa-truṭyat-kalaṅgair girām

ullāsaiḥ kavayanti vallaṇa-kavis teṣv eva saṁnahyate ||2148||

vallaṇasya |

yathā yūnas tadvat parama-ramaṇīyāpi ramaṇī

kumārāṇām antaḥ-karaṇa-haraṇaṁ kaiva kurute |

mad-uktiś ced antar madayati sudhībhūya sudhiyaḥ

kim asyā nāma syād arasa-puruṣānādara-bharaiḥ ||2149||

kavi-paṇḍita-śrīharṣasya | (Nc 22.152)

sarvasvaṁ gṛha-varti-kuntala-patir gṛhṇātu tan me punar

bhāṇḍāgāram akhaṇḍam eva hṛdaye jāgarti sārasvatam |

bhoḥ kṣudrās tyajata pramodam acirād eṣyanti man-mandiraṁ

helāndolita-karṇa-tāla-karaṭi-skandhādhirūḍhāḥ śriyaḥ ||2150||

silhaṇasya |

### 31. vāṇī

suvarṇālaṅkārā prakaṭitarasāśleṣa-nipuṇā

sphurad-vaidarbhoktir lalita-pada-bandha-krama-gatiḥ |

lasad bhūyo bhāvā mṛdur api vimardocita-tanuḥ

kavīndra tvad-vāṇī harati hariṇākṣīva hṛdayam ||2151||

sākokasya | (Srk 1716)

ghana-rasa-mayī gabhīrā vakrima-subhagopajīvitā kavibhiḥ |

avagāḍhā ca punīte gaṅgā baṅgāla-vāṇī ca ||2152||

baṅgālasya |

vāṇi vraja sura-lokaṁ tri-śaraṇa-pālo’pi devi tatraiva |

saṁprati kāvya-pariśrama-vadhirair avadhīraṇāṁ yāsi ||2153||

tripurāri-pālasya |

pipāsuḥ pīyūṣaṁ tvam asi sarasa-svādu-madhuraṁ

śrutibhyām aśrāntaḥ piba madhura-mṛdvīḥ kavi-giraḥ |

athaitāḥ santoṣaṁ vidadhati na cec cetasi tataḥ

sudhāpi syān manye pṛthu-vamathu-lābhāya bhavataḥ ||2154||

dhañjokasya |

iyaṁ gaur uddāmā tava nibiḍa-bandhāpi hi kathaṁ  
na vaidarbhād anyat spṛśati sulabhatve’pi hi katham |

avandhyā ca khyātā bhuvi katham agamyā kavi-vṛṣaiḥ  
kathaṁ vā pīyūṣaṁ sravati bahu dugdhāpi bahubhiḥ ||2155||

śabdārṇavasya | (Srk 1725)

### 32. kāvyam

yad etad-vāg-artha-vyatikara-mayaṁ kiñcid amṛtaṁ

tad ānanda-syandaiḥ sahṛdaya-manāṁsi snapayati |

idaṁ kāvyaṁ tattvaṁ sphurati tu yad atrānuparamaṁ

tad antar-buddhīnāṁ sphuṭam atha ca vācām aviṣayaḥ ||2156||

hṛṣīkeśasya (Srk 1715, Smv 4.34)

kavalayati na cetas tasya dāridrya-duḥkhaṁ

na ca piśuna-janoktiḥ karṇa-kaṇḍūṁ karoti |

vara-kavi-kṛta-goṣṭhī-bandha-gandhopabhoge

ya iha madhu vamantīṁ kāvya-cintāṁ karoti ||2157||

vyāḍeḥ |

etat kavīndra-mukha-candramasaḥ kadācit

kāvyābhidhānam amṛtaṁ yadi nāgāliṣyat |

saṁsāriṇāṁ vividha-duḥkha-sahasra-bhājāṁ

ceto-vinoda-sadanaṁ kim ihābhaviṣyat ||2158||

surabheḥ |

te varṇāḥ sapada-kramās tad abhidhā-vaidagdhyam avyāhṛtaṁ

gumphaḥ ko’pi sapaktrimaḥ sahṛdayāsvādyo rasaḥ ko’py asau |

he sabhyāḥ paribhāvya mādṛśa-kṛtīr brūta kvacin niṣkṛtaṁ

kiṁ tatrāsty aparaṁ purātana-kaver yenaiṣa kolāhalaḥ ||2159||

gosokasya |

anudghuṣṭaḥ śabdair atha ca ghaṭanāt prasphuṭa-rasaḥ

padānām arthātmā ramayati natūttānita-rasaḥ |

yathā kiṁcid dṛśyaḥ pavana-cala-cīnāṁśukatayā

stanābhogaḥ strīṇāṁ harati na tathonmudrita-vapuḥ ||2160||

dharmāśokasya | (Srk 1705)

### 33. kāvya-mātsaryam

vāyūdgāra-gatis tataḥ pariṇatiḥ sṛṣṭer aho kauśalaṁ

vāyuḥ śloka ihaiva santi sakalāḥ kāvyasya te te guṇāḥ |

kasyāyaṁ mama huṁ tathaiva śṛṇumaḥ samyak punaḥ paṭhyatāṁ

jānāmi sphuṭatātra nāsti bhaṇitaṁ cānyaiḥ purāṇaṁ paṭha ||2161||

kasyacit |

drākṣāpāka-viḍambinīm api giraṁ mātsarya-dāha-jvarā-

nnācāmanti manāg arocaka-parādhīnāḥ kiyanto janāḥ |

ākaṇṭhaṁ paripīya sat-kavi-gavī-pīyūṣam anye punar

no mādyanti yaśaḥ-śarīra-piśita-trāsāya baddha-spṛhāḥ ||2162||

jala-candrasya |

bhrāmyanti kutukāvalambita-manāḥ sāra-khatānāśramān

asmai vāṇi vidhehi durjana-maru-sthānāya dūre namaḥ |

na prāṇanti yad-arpaṇād iha guṇāḥ kāmaṁ yaśo-vallayaḥ

khidyante sarasāpi sat-kavi-rasa-srotasvatī sīdati ||2163||

tasyaiva |

kva rasika rasadā rasāla-vallī

kva ca rasa-kaṇṭaka-saṅkaṭoyamadhvā |

racayasi rucirāṇi vāṇi mohād

iha sukumāra-padāni hā hatāsi ||2164||

rāmadāsasya |

īṣan-nāsānikocaḥ svara-mukhara-sukha-prekṣaṇaṁ hāsa-leśaḥ

svābodhād aprasāda-dhvananam asad-avadyokti-helāvahelā |

mauna-vyāsaṅga-vārtāntara-para-rucira-śloka-pāṭhādayas te

soḍhavyāḥ ke kiyantaḥ śiva śiva kavi te kucchalā matsarāṇām ||2165||

kavi-paṇḍita-śrī-harṣasya ||

### 34. kāvya-cauraḥ

dhanyās te bhuvanaṁ punanti kavayo yeṣām ajasraṁ gavām

uddāma-dhvani-pallavena paritaḥ pūtā diśāṁ bhittayaḥ |

dhik tān niḥsva-vilāsinaḥ kavi-khalāṁl loka-dvaya-drohiṇo

nityākampita-cetasaḥ para-gavī-dohena jīvanti ye ||2166||

jalacandrasya |

baddho lambita-cūḍam añjalir ayaṁ vāṇi kṣamasvāmṛtaṁ

na brūmas tvayi deva-bhāva-sulabhaṁ na dyotate tan-mahaḥ |

syāc ced īṣad api prasahya rasanāṭaṅkaiḥ kathaṁ khaṇḍaśaś

chindanto bhavatīṁ kavīndra-ghaṭitāṁ jīvanty amī dasyavaḥ ||2167||

vaidya-gadādharasya |

niḥśaṅkaṁ hara kāñcanāny anibhṛtaṁ dārān guroḥ śīlaya

svacchandaṁ piba vāruṇīṁ jahi nirātaṅkaṁ dvijānāṁ kulam |

tais taiḥ pātakibhiḥ samaṁ vasa sukhaṁ mā sat-kavīnāṁ kṛthāḥ

steyaṁ sūkti-nidhāna-sadmani durucchedaṁ hi tat-kilbiṣam ||2168||

tasyaiva |

iyaṁ gaur ekā naḥ kvacid api na saṁyojana-vidhā-

vamuṣyāḥ paśyāmo rasa-bhara-mucaḥ kāṁcid aparām |

gale baddhā dadhmo yadi na dhṛitir uddāma-vidhṛtau

bhayaṁ gocorebhyas tad iha ka upāyaḥ prabhavatu ||2169||

selhūkasya |

hṛt-kaṇṭha-śruti-bhūṣaṇāni bahuśo bhrātaḥ suvarṇāny api

svāny asmābhir upāhṛtāni vipaṇi-sthāneṣu dainyān na kim |

dhik karmāṇi tulaiva nāsti na kaṣa-grāvā na māna-kramo

na kretā na parīkṣakaḥ param abhūd uccair bhayaṁ durjanān ||2170||

jitāreḥ |

### 35. sajjanaḥ

añjali-sthāni puṣpāṇi vāsayanti kara-dvayam |

aho sumanasāṁ vṛttir vāma-dakṣiṇayoḥ samā ||2171||

gobhaṭasya | (Srk 1232, Spd 199)

ayaṁ nijaḥ paro veti gaṇanā laghu-cetasām |

udāra-caritānāṁ tu vasudhaiva kuṭumbakam ||2172||

keśaṭasya | (Srk 1241)

sujano na yāti vairaṁ para-hita-buddhir vināśa-kāle’pi |

chede’pi candana-taruḥ surabhayati mukhaṁ kuṭhārasya ||2173||

śrī-vyāsa-pādānām | (Sv 241, Spd 237, Smv 6.12)

asanto nābhyarthyāḥ suhṛd api na yācyas tanudhanaḥ

priyāvṛttir nyāyyā caritam asu-bhaṅge’py amalinam |

vipady uccaiḥ stheyaṁ padam anuvidheyaṁ ca mahatāṁ

satāṁ kenoddiṣṭaṁ viṣamamasidhārā-vratam idam ||2174||

dharma-kīrteḥ | (Srk 1213, Sv 280)

ye dīneṣu dayālavaḥ spṛśati yān alpo’pi na śrī-mado

vyagrā ye ca paropakāra-karaṇe hṛṣyanti ye yācitāḥ |

svasthāḥ saty api yauvanodaya-mahā-vyādhi-prakope’pi ye

te bhūmaṇḍanaika-tilakāḥ santaḥ kiyanto janāḥ ||2175||

śabdārṇavasya || (Srk 1238, Spd 228, Smv 6.30)

### 36. durjanaḥ

ete sneha-mayā iti mā mā kṣudreṣu yāta viśvāsam |

siddhārthānām eṣāṁ sneho’py aśrūṇi pātayati ||2176||

gobhaṭasya | (Srk 1296)

ko’rthān prāpya na garvito bhuvi naraḥ kasyāpados taṁ gatāḥ

strībhiḥ kasya na khaṇḍitaṁ bhuvi manaḥ ko nāma rājñāṁ priyaḥ |

kaḥ kālasya na gocarāntaragataḥ ko’rtho gato gauravaṁ

ko vā durjana-vāgurāsu patitaḥ kṣemeṇa yātaḥ pumān ||2177||

kasyacit | (Sv 3470, Spd 1534)

dūrād ucchrita-pāṇir ārdra-nayanaḥ protsāritārdhāsano

gāḍhāliṅgana-tat-paraḥ priya-kathā-praśneṣu dattottaraḥ |

antar-gūḍha-viṣo bahir madhumayaś cātīva māyā-paṭuḥ

ko nāmāyam apūrva-nāṭaka-vidhir yaḥ śikṣito durjanaiḥ ||2178||

bindu-śarmaṇaḥ | (Sv 342)

guṇotkarṣa-dveṣāt prakṛti-mahatām apy asadṛśaṁ

khalaḥ kiṁcid vākyaṁ racayati ca vistārayati ca |

na ced eṣāṁ tādṛk kamala-kalikārdha-pratinidhau

muner gaṇḍūṣe’bdhiḥ sthita iti kuto’yaṁ kalakalaḥ ||2179||

śaśī divasa-dhūsaro galita-yauvanā kāminī

saro vigata-vārijaṁ mukham anakṣaraṁ svākṛteḥ |

prabhur dhana-parāyaṇaḥ satata-durgataḥ sajjano

nṛpāṅgaṇa-gataḥ khalo manasi sapta śalyāni me ||2180||

śilhaṇasya | (Ns 10, Sv 3458, Sd 10.110, Spd 1530)

### 37. sujana-durjanau

jīvantu sādhu-taravaḥ sukṛtāmbu-siktā

naśyantu paṅka-patitāḥ khala-pāṁśavo’pi |

ye dhārayanty anugatopakṛti-vratāni

yaiḥ sannidhau para-guṇā malinī-kriyante ||2181||

saṅketasya |

satsaṅgād bhavati hi sādhutā khalānāṁ

sādhūnāṁ na tu khala-saṅgamāt khalatvam |

āmodaṁ kusuma-bhavaṁ mṛd eva dhatte

mṛd-gandhaṁ na tu kusumāni dhārayanti ||2182||

prabhākara-mitrasya |

ye kāruṇya-parigrahād agaṇita-svārthāḥ parārthaṁ prati

prāṇair apy apakurvate vyasaninas te sādhavo dūrataḥ |

vidveṣānugamād anūrjita-kṛpo rūkṣo jano vartate

cakṣuḥ saṁhara bāṣpa-vegam adhunā kasyāgrato rudyate ||2183||

śrīharṣasya | (Srk 1499)

śiśutva-vyāmohāt kalayasi na cet tattvam anayos

tadā stokaṁ brūmaḥ paricinu vacas tvaṁ sad-asatoḥ |

satāṁ svāntaṁ yat tan madhu-madhuram antaḥ kaṭu bahir

bahiḥ svādu svacchaṁ viṣa-viṣamam antas tad asatām ||2184||

jiyokasya |

ārambha-gurvī kṣayiṇī krameṇa

laghvī purā vṛddhimatī ca paścāt |

dinasya pūrvārdha-parārdha-bhinnā

chāyeva maitrī khalu sajjanānām ||2185||

### 38. dhanyaḥ

bhrāmyad-bāliśa-kīra-pakṣa-harita-cchāyāṁ bahir bibhratīm

antar dantur apāribhadra-kalikā-garbha-prabhātaskarīm |

śuktir mārakatīva kuṅkuma-lasaj-jambāla-pūrṇodarā

vāsālīsukṛtātmanāṁ praṇayinī celaṁ mukhaṁ cumbati ||2186||

sendūkasya |

viṣaya-patir alubdho dhenubhir dhāma pūtaṁ

katicid abhimatāyāṁ sīmni sīrā vahanti |

śithilayati ca bhāryā nātitheyīṁ saparyām

iti sukṛtam anena vyañjitaṁ naḥ phalena ||2187||

śubhāṅkasya |

dhārā-nipāta-rava-bodhita-pañjarastha-

dātyūha-ḍambara-karambita-kaṇṭha-kūjāḥ |

aṭṭeṣu kāṇḍa-paṭa-vārita-śīkareṣu

dhanyāḥ pibanti mukhatāmarasaṁ vadhūnām ||2188||

śrī-hanūmataḥ | (Srk 224)

śilāpaṭṭodghṛṣṭā malayaja-rasālepa-subhagāḥ

sphurad-dhūmāmodā daradalita-karpūra-suhṛdaḥ |

itaḥ kambu-ccheda-cchavibhir ahi-vallī-kisalayair

niṣevante ke’pi kramuka-phala-phāṇīḥ sukṛtinaḥ ||2189||

rājaśekharasya |

śiśutvaṁ tāruṇyaṁ tad anu ca dadhānāḥ pariṇatiṁ

gatāḥ pāṁśu-krīḍā-viṣaya-paripāṭī-rūpa-śatam |

luṭhanto’ṅke mātuḥ kuvalaya-dṛśāṁ puṇya-saritāṁ

pibanti svacchandaṁ stanam adharam ambhaḥ sukṛtinaḥ ||2190||

śrī-hanūmataḥ | (Srk 1621)

### 39. udāttaḥ

vimala-matibhiḥ kair apy etaj jagaj-janitaṁ purā

vidhṛtam aparair dattaṁ cānyair vijitya tṛṇaṁ yathā |

iha hi bhuvanāny anye dhīrāś caturdaśa bhuñjate

katipaya-pura-svānte puṁsāṁ ka eṣa mada-jvaraḥ ||2191||

bhartṛhareḥ | (Ss 2.14)

kenenduḥ kumudeṣu kena taraṇiḥ padmeṣu kenāmbudaḥ

sāraṅgeṣv atha kena śākhiṣu madhur dākṣiṇyam adhyāpitaḥ |

tat tuṅgānanubhūta-saurabha-parīvāropakāraṁ prati

śmaśrū-dvejita-karṇajāham anujaḥ kaḥ prerayatv īśvarān ||2192||

śuṅgokasya |

bhavanti namrās taravaḥ phalāgamair  
navāmbubhir dūra-vilambino ghanāḥ |

anuddhatāḥ sat-puruṣāḥ samṛddhibhiḥ

svabhāva evaiṣa paropakāriṇām ||2193||

kālidāsasya | (Śak 5.12; Ns 63)

yadālokaṁ kurvan bhramati ravir aśrānta-turagaḥ

sadāloān dhatte yad-agaṇita-bādhā vasumatī |

na sambandhaḥ kiṁ tu prakṛtir iyam evaṁ hi mahatāṁ

yad ete lokānāṁ para-hita-sukhaikānta-rasikāḥ ||2194||

meghārudrasya |

dhātrīṁ dhātuṁ vahati phaṇinām agraṇīḥ kasya śikṣāṁ

ko vā brūte timira-paṭala-ploṣam ahnaḥ praṇetuḥ |

adri-śreṇīm avati jaladhiḥ kena dattābhyanujñaḥ

karma prāyo bhavati mahatāṁ svānurūpaṁ mahimnaḥ ||2195||

### 40. manasvī

mā khedaṁ bhaja he vidhuntuda mudaṁ dhehi stuhi tvaṁ hares

tac cakraṁ vinikṛtya dagdham udaraṁ yenottamāṅgīkṛtaḥ |

paśyāsmān udarambharīn iha parābhūtān nirastān hatān

vidhvastānavavāritān adharitān etān dhanāhaṁyubhiḥ ||2196||

baṭeśvarasya |

yad ete sādhūnām upari mukharā eva dhanino

na sāvajñair eṣām api ca nija-vitta-vyaya-bhayam |

na vā kleśo’muṣminn aparam anukampaiva bhavati

svamāṁsas trastebhyaḥ ka iha hariṇebhyaḥ paribhavaḥ ||2197||

bhartṛhareḥ | (Srk 1468, Ss 3.23)

śataṁ vā lakṣaṁ vā niyutam athavā koṭim athavā

tṛṇāyāhaṁ manye samaya-viparītaṁ yadi bhavet |

śataṁ tal lakṣaṁ tan niyutam api tat-koṭir api tad

yad āptaṁ sammānād api tṛṇam anamraṇa śirasā ||2198||

tasyaiva |

mā gāḥ pratyupakāra-kātaratayā vaivarṇyam ākarṇaya

śrī-karṇāṭa-vasundharādhipa sudhā-siktāni sūktāni naḥ |

varṇyante kati nāma nārṇava-nadī-bhūgola-vindhyāṭavī-

jhañjhāmāruta-candramaḥ-prabhṛtayas tebhyaḥ kim āptaṁ mayā ||2199||

silhanasya |

rājā tvaṁ vayam apy upāsita-guru-prajñābhimānonnatāḥ

khyātas tvaṁ vibhavair yaśāṁsi kavayo dikṣu pratanvanti naḥ |

itthaṁ mānada nātidūram ubhayor apy āvayor antaraṁ

yady asmāsu parāṅ-mukho’si vayam apy ekāntito niḥspṛhāḥ ||2200||

vallaṇasya | (Srk 1222)

### 41. kṛpaṇaḥ

varaṁ mṛto na tu kṣudras tathāpi mahad antaram |

ekasya bandhur nādatte nāmāny asyākhilo janaḥ ||2201||

śabdārṇavasya | (Srk 1323)

jīvatāpi śaveneva kṛpaṇana na dīyate |

māṁsaṁ vardhayatānena kākasyopakṛtiḥ kṛtā ||2202||

kavirājasya | (Srk 1325)

dṛḍhatara-nibaddha-muṣṭeḥ koṣa-niṣaṇṇasya sahaja-malinasya |

kṛpaṇasya kṛpāṇasya ca kevalam ākārato bhedaḥ ||2203||

gobhaṭasya | (Smv 9.13, Srk 1327)

asambhogena sāmānyaṁ kṛpaṇasya dhanaṁ paraiḥ |

asyedam iti sambandho hānau duḥkhena gamyate ||2204||

śrī-vyāsa-pādānām | (Smv 9.1)

kṛpaṇasyāstu dāridryaṁ kārpaṇyāvṛti-kārakam |

vibhavas tasya tad-doṣa-ghoṣaṇā-paṭu-ḍiṇḍimaḥ ||2205||

teṣām eva | (Srk 1324)

### 42. sevakaḥ

maunān mūrkhaḥ pravacana-paṭur vātulo jalpako vā

dhṛṣṭaḥ pārśve vasati niyataṁ dūrataś cāpragalbhaḥ |

kṣāntyā bhīrur yadi na sahate prāyaśo nābhijātaḥ

sevādharmaḥ parama-gahano yoginām apy agamyaḥ ||2206||

kasyacit | (Ns 35)

gātrair girā ca vikalaś caṭum īśvarāṇāṁ

kurvann ayaṁ prahasanasya naṭaḥ kṛto’si |

na tvāṁ punaḥ pallita-varṇaka-bhājam etan

nāṭyena kena naṭayiṣyati dīrgham āyuḥ ||2207||

murāreḥ | (Ar 3.1, Srk 1526)

yad vaktraṁ muhur īkṣase na dhanināṁ brūṣe na cāṭuṁ mṛṣā

naiṣāṁ garva-giraḥ śṛṇoṣi na punaḥ pratyāśayā dhāvasi |

kāle bāla-tṛṇāni khādasi sukhaṁ nidrāsi nidrāgame

tan me brūhi kuraṅga kutra bhavatā kiṁ nāma taptaṁ tapaḥ ||2208||

silhaṇasya | (Srk 1602, Ss 1.14)

praṇamaty unnati-hetor jīvana-hetor vimuñcati prāṇān |

duḥkhīyati sukha-hetoḥ ko mūḍhaḥ sevakād anyaḥ ||2209||

kasyacit | (Sd under 10.93)

hasati hasati svāminy uccaiḥ rudaty api roditi

guṇa-samuditaṁ preṣyākāraṁ pranindati nindati |

draviṇa-kaṇikā-krītaṁ yantraṁ pranṛtyati nṛtyati

pracalad-asi-bhṛd-dolr-daṇḍāriṁ pradhāvati dhāvati ||2210||

kasyacit | (Sv 3232)

### 43. manasvi-sevakaḥ

soḍhaṁ dvāḥ-sthita-duḥsthita-durvacaḥ kaṭu tato dṛṣṭo durīśaś cirād

udgīrṇāḥ sva-guṇāś ca yācitam atha śrotre kṛtā neti gīḥ |

asmin pātaka-pañcake sati mahaty ābrahma-hatyādikaṁ

yat pāpaṁ mahad ūcire manu-mukhāḥ ko’nv eṣa teṣāṁ bhramaḥ ||2211||

dharmapālasya |

lajje lajje nimajja kvacid api nibhṛtaṁ tiṣṭha tiṣṭha pratiṣṭhe

gaccha droṇīṁ himādreḥ punar api tapase bhārati svasti tubhyam |

so’haṁ puṇya-kṣayeṇa pracura-paribhavātaṅkini prauḍha-tāpe

sevā-paṅke pratāmi draviṇa-kaṇa-dhiyā niṣkṛpāṇāṁ nṛpāṇām ||2212||

kasyacit |

amīṣāṁ prāṇānāṁ tulina-visinī-patra-payasāṁ

kṛte kiṁ nāsmābhir vigalita-vivekair vyavasitam |

yadīśānām agre draviṇa-mada-mohāndha-manasāṁ

kṛtaṁ vīta-vrīḍair nija-guṇa-kathā-pātakam api ||2213||

dharma-kīrteḥ | (Srk 1467, Ss 1.9)

kāmaṁ vaneṣu hariṇās tṛṇena jīvanty ayatna-sulabhena |

vidadhati dhaniṣu na dainyaṁ te kila paśavo vayaṁ sudhiyaḥ ||2214||

silhaṇasya | (Ss 1.15, Spd 261, Smv 26.1, Srk 1494)

vayam anipuṇāḥ karṇa-prānte niveśayituṁ mukhaṁ

kṛtaka-madhuraṁ bhartur bhāvaṁ na bhāvayituṁ kṣamāḥ |

priyam api vaco mithyā vaktuṁ janair na ca śikṣitāḥ

ka iha sa guṇo yena syāma kṣitīśvara-vallabhāḥ ||2215||

bhartṛhareḥ | (Srk 1470)

### 44. durīśvara-sevakaḥ

prāleyād api śītalo hutavahaḥ pīyūṣa-garbhād api

svādīyo garalaṁ bhaved api mṛdur dambholir ambhojataḥ |

vyāhārād api subhruvāṁ khala-vacaḥ karṇa-dvayī-dohadaṁ

na tv etā duradhīśvarasya kuṭila-krūrāḥ kaṭākṣormayaḥ ||2216||

śaṅkhadharasya |

snātaṁ māravarocir ambhasi kṛtaḥ sneha-grahaḥ saikate

pāṣāṇe jantoṅkuraḥ sva-kusumaiḥ sṛṣṭaḥ śiraḥ-śekharaḥ |

bandhyāyā vihitā sutena sakhitā kūrmāṅganāyāḥ payaḥ

pītaṁ yena niṣevya mugdha-dhaninaḥ sampāditāḥ sampadaḥ ||2217||

paṇḍita-śaśinaḥ ||

araṇya-ruditaṁ kṛtaṁ śava-śarīram udvartitaṁ

sthale’bjam avaropitaṁ suicram ūṣare varṣitam |

śva-puccham avanāmitaṁ vadhira-karṇa-jāpaḥ kṛtaḥ

kṛtāndha-mukura-kriyā yad abudho janaḥ sevitaḥ ||2218||

silhaṇasya |

toyaṁ nirmathitaṁ ghṛtāya madhune nispīḍitaḥ prastaraḥ

pānārthaṁ mṛga-tṛṣṇikormi-taralā bhūmiḥ samālokitā |

dugdhā seyam acetanena jaratī dugdhāśayā śūkarī

kaṣṭaṁ yat khalu dīrghayā dhana-tṛṣā nīco janaḥ sevitaḥ ||2219||

amara-siṁhasya | (Srk 1515)

stabdhas tiṣṭhasi paśyad andha-purataḥ kiṁ darśanākāṅkṣayā

jalpan mūka-mukhāditaḥ prativacaḥ kiṁ śrotum ākāṅkṣasi |

yaḥ śṛṇvad vadhiraḥ śṛṇoti sa kathaṁ vijñaptikāṁ tāvakīṁ

prāṇa-pretam upāsamānana-paṭhan-mūrkhas tvad-anyo janaḥ ||2220||

vallaṇasya |

### 45. kṣudrodaya-duḥkhitaḥ

sukhaṁ jīvanti jātāndhāḥ parvatāḥ sarito’pi ca |

kṣudrābhyudaya-sākṣibhyām akṣibhyāṁ hā hatā vayam ||2221||

kasyacit |

dhanyāḥ khalu nīcānāṁ tṛṣṇātāpārti-vidhura-manasāpi |

bhrukuṭi-taraṅga-kuṭilāṁ na dṛṣṭi-saritaṁ vigāhante ||2222||

śaṅkara-dharasya |

alaṅghyaṁ sarveṣām iha khalu phalaṁ karma-janitaṁ

vipat karma praiṣyā vyathayati na jātāsi hṛdayam |

yad-ajñāḥ kurvanti prasabham upahāsaṁ dhana-madād

idaṁ tv antar-gāḍhaṁ parama-paritāpaṁ janayati ||2223||

dharmākarasya |

he locana-dvaya calaj-jala-budbudābha

kiṁ na prayāsi kaṭakā-maṇivad vilīya |

yad daiva-labdha-vasu-mūrkha-mukhāvalepa-

mudrām udīkṣitum ayaṁ tava janma-lābhaḥ ||2224||

vākkokasya |

vidyāvān api janmavān api tathā yukto’pi tais tair guṇair

yan nāpnoti manaḥ samīhita-phalaṁ daivasya sā vācyatā |

etāvat tu hṛdi vyathāṁ vitanute yat-prāktanaiḥ karmabhir

lakṣmīṁ prāpya jaḍo’py asādhur api ca svāṁ yogyatāṁ manyate ||2225||

kasyacit | (Srk 1482)

**46. dāridryam**

lagnaḥ śṛṅga-yuge gṛhī satanayo vṛddhau gurū pārśvayoḥ

pucchāgre gṛhiṇī khureṣu śiśavo lagnā vadhūḥ kambale |

ekaḥ śīrṇa-jarad-gavo vidhivaśāt sarvasva-bhūto gṛhe

sarveṇaiva kuṭumbakena rudatā suptaḥ samutthāpyate ||2226||

kasyacit | (Srk 1317)

prāyo daridra-śiśavaḥ para-mandirāṇāṁ

dvāreṣu datta-kara-pallava-līna-dehāḥ |

lajjā-nigūḍha-vacaso bahu-bhoktu-kāmā

bhoktāram ardha-nayanena vilokayanti ||2227||

kasyacit | (Srk 1320)

halam agu balasyaiko’naḍvān harasya na lāṅgalaṁ

pada-parimitā bhūmir viṣṇor na gaur na ca lāṅgalam |

prabhavati kṛṣir naivādyāpi dvitīya-gavaṁ vinā

jagati sakale nedṛg dṛṣṭaṁ daridra-kuṭumbakam ||2228||

kasyacit |

mad-gehe muṣalīva mūṣaka-vadhūr mūṣīva mārjārikā

mārjārīva śunī śunīva gṛhiṇī vācyaḥ kim anyo janaḥ |

kiṁ ca kṣut-klama-ghūrṇamāna-nayanair unnidram urvīṁ gataiḥ

kartuṁ vāg-vyayam akṣamaiḥ sva-jananī bālaiḥ samālokyate ||2229||

durgatasya | (Sv 3197, kasyāpi)

jarad-ambara-saṁvaraṇa-grantha-vidhau grantha-kāra eko’ham |

parimita-kadanna-baṇṭana-vidyā-pāraṁ-gatā gṛhiṇī ||2230||

bhānoḥ | (Srk 1313, vīrasya)

**47. sa-caṭu-dāridryam**

ambā tuṣyati na mayā na snuṣayā sāpi nāmbayā na mayā |

aham api na tayā na tayā vada rājan kasya doṣo’yam ||2231||

kasyacit | (Sk 4.194, Sv 3185, Spd 411)

ā janmanaḥ sahaja-tulya-vivartamāna-  
daurgatyato’sti paramo na suhṛn-mamānyaḥ |

yenātmano’parigaṇayya vināśam āśu

deva tvad-āśrayaṇa-puṇya-dhanaḥ kṛto’smi ||2232||

daṅkasya |

durgatir ekā vanitā

mamāpi pitur iyaṁ pitāmahasyāpi |

tat kuru nātha yathāyaṁ

jana-parivādaḥ praśāntim abhyeti ||2233||

kasyacit |

dāridryagṛdhra-paribhukta-samasta-māṁsaṁ

snāyūparuddha-sakalāsthi-cayāvaśeṣam |

pīyūṣa-vṛṣṭim iva nātha nidhehi dṛṣṭiṁ

kaṅkāla-jālam idam aṅkuram ātanoti ||2234||

kasyacit |

dāridryaṁ nṛpatiḥ sa no nija-patir yasya prasādād abhūd

yācñā jīvitam aṁśukaṁ daśa diśaḥ sadmāni devālayāḥ |

mad-vidveṣiṇi labdha-saṁnidhir iti tvayy āśraye kupyatā

mad-vṛttyaiva puraskṛtās tvad-arayas tenādhunā kā gatiḥ ||2235||

vitta-pālasya |

**48. daridra-gṛhī**

śīlaṁ śātayati śrutaṁ śamayati prajñāṁ nihanty ādarād

dainyaṁ dīpayati kṣamāṁ kṣapayati vrīḍām api vyasyati |

ceto jarjarayaty apāsyati dhṛtiṁ visātarayaty arthitāṁ

puṁsaḥ kṣīṇa-dhanasya kiṁ na kurute vairī kuṭumba-grahaḥ ||2236||

dāmodarasya |

uttiṣṭha kṣaṇam ekam udvaha sakhe dāridrya-bhāraṁ guruṁ  
śrāntas tāvad ahaṁ cirān maraṇajaṁ seve tvadīyaṁ sukham |

ity ukto dhanavarjitena viduṣā gatvā śmaśānaṁ śavo-  
dāridryān maraṇaṁ varaṁ sukham iti jñātvā sa tūṣṇīṁ sthitaḥ ||2237||

vasukalpasya | (Sv 3195)

kṣut-kṣāmāḥ śiśavaḥ śavā iva tanur mandādaro bāndhavo

liptā jarjara-karkarī-jala-lavair no māṁ tathā bādhate |

gehinyāḥ sphuṭitāṁśukaṁ ghaṭayituṁ kṛtvā sakāku-smitaṁ

kupyantī prativeśinī pratimuhuḥ sūcīṁ yathā yācitā ||2238||

kasyacit | (Srk 1307)

tasminn eva gṛhodare rasavatī tatraiva sā kaṇḍanī

tatropaskaraṇāni tatra śiśavas tatraiva vāsaḥ svayam |

sarvaṁ soḍhavato’pi duḥstha-gṛhiṇaḥ kiṁ brūmahe tāṁ daśām

adya śvo vijaniṣyamāṇa-gṛhiṇī tatraiva yat kunthati ||2239||

vainateyasya | (Srk 1310)

āstāṁ kiṁ bahubhiḥ paropakṛtayaḥ saṁsāra-sāraṁ phalaṁ  
siddhaṁ tat pratikūla-vartini vidhau na stokam apy atra naḥ |

ete smaḥ kila mānuṣā vayam api vyarthaṁ vyapetāyuṣo  
yeṣāṁ svodara-pūrtir eva hi kim apy aṣṭau mahā-siddhayaḥ ||2240||

kasyacit |

**49. tad-gṛhiṇī**

adyāśanaṁ śiśu-janasya balena jātaṁ

śvo vā kathaṁ nu bhaviteti vicintayantī |

ity aśru-pāta-malinī-kṛta-gaṇḍa-deśā

necched daridra-gṛhiṇī rajanī-virāmam ||2241||

kasyacit | (Srk 1311)

yāvad duḥkha-kuṭumbinī-kara-tala-sparśāt samālokate

tat-tat-kṣudra-kaṇādi-rakṣaṇa-dhiyā ghoraṁ ghane varṣati |

tāvaj jīrṇa-kuṭīra-koṭara-viśat-saudāminī-dīpitaṁ

dṛṣṭvā tūlaka-jālam ābila-jalākīrṇaṁ muhur mūrcchati ||2242||

yogeśvarasya |

kumbhī-saṁcita-taṇḍulāḥ pratidinaṁ nītāḥ kṣayaṁ mūṣikair

vāstuṣv eva piśaṅgitodara-talāḥ śīryanti vārtākavaḥ |

jīrṇaṁ jālaka-māra-nāla-piṭharī-garbhe ca kā-kā-ravaṁ

dīnāyāḥ pathika-striyāḥ priyatama-pratyāgamākāṅkṣayā ||2243||

nīlasya |

vairāgyaika-samunnatā tanu-tanuḥ śīrṇāmbaraṁ bibhratī

kṣut-kṣāmekṣaṇa-kukṣibhiś ca śiśubhir bhoktuṁ samabhyarthitā |

dīnā duḥstha-kuṭumbinī pravigalad-bāṣpāmbu-dhautānanāpy

ekaṁ taṇḍula-mānakaṁ dina-śataṁ netuṁ samākāṅkṣati ||2244||

vīrasya |

saktūñ śocati saṁplutān pratikaroty ākrandato bālakān

pratyutsiñcati karpareṇa salilaṁ śayyā-tṛṇaṁ rakṣati |

dattvā mūrdhni viśīrṇa-śūrpa-śakalaṁ jīrṇe gṛhe vyākulā

kiṁ tad yan na karoti duḥstha-gṛhiṇī deve bhṛśaṁ varṣati ||2245||

laṅga-dattasya | (Srk 1312, yogeśvarasya; Sv 3201)

**50. tad-gṛhaṁ**

calat-kāṣṭhaṁ galat-kuḍyam uttāna-tṛṇa-saṁcayam |

gaṇḍūpadārthi-maṇḍūka-kīrṇaṁ jīrṇaṁ gṛhaṁ mama ||2246||

kasyacit |

hasta-prāpya-tṛṇojjhitāḥ pratipayo-vṛtti-skhalad-bhittayo

dūrālambita-dāru-dantura-mukhāḥ paryanta-vallī-vṛttāḥ |

vastrābhāva-vilīna-satrapa-vadhūr-dattārgalā nirgiras

tyajante cira-śūnya-vibhrama-bhṛto bhikṣā-carair mṛd-gṛhāḥ ||2247||

kasyacit |

pṛthukārta-svara-pātraṁ bhūṣita-niḥśeṣa-parijanaṁ nātha |

vilasat-kareṇu-gahanaṁ saṁprati samam āvayoḥ sadanam ||2248||

kasyacit |

dhūmena riktam api nirbhara-bāṣpa-kāri

dūrī-kṛtānalam api pratipanna-tāpam |

dainyāti-śūnyam api bhūṣita-bandhu-vargam

āścaryam eva khalu kheda-karaṁ gṛhaṁ naḥ ||2249||

jalacandrasya |

utsanna-cchadir ucchvasad-vṛti galad-bhitti skhalan-maṇḍali-  
bhrāmyat-kuṇḍali hiṇḍa-dākhu khurali-prakrīḍi-bhekāvali |

pañcac-carma-caṭaugha-pakṣati-puṭa-prārabdha-bhāṁbhāṁkṛti-  
śrīmat-sena-kulāvataṁsa bhavataḥ śatror ivāsmad-gṛham ||2250||

sohnokasya |

**51. jarā**

eka-garbhoṣitāḥ snigdhā mūrdhnā sat-kṛtya dhāritāḥ |

keśā api virajyante jarayā kim utāṅganāḥ ||2251||

śrī-vyāsa-pādānām | (Srk 1525)

keśāḥ pākam upāgatâḥ śithilatām aṅge’py anaṅgo gataḥ

sarvāṅgaṁ bali-veṣṭitaṁ priyatamā sabhyaṁ janatvaṁ gatā |

ye vānye guṇa-śālino’pi suhṛdas te cāpi yātā divaṁ

tan māṁ muñca ghanāgamaṁ vraja vanaṁ cetaḥ kutaḥ sthīyate ||

taraṇikasya |

keśāḥ kāśa-nibhāḥ kapāla-phalake tvagbhis taraṅgāyitaṁ

kācenocita-tārakeṇa khacite paryaśruṇī locane |

aṅgānām avasāditāpi ca girāṁ kampas tathāpy eṣa me

mohaḥ sneha-mayo na muñcati manaḥ kasmai samāvedyatām ||2253||

suvratasya |

śauryābhimāna-vana-dāva-śikhe subaddha-

prasthāna-vṛtti-mati-vibhrama-mūla-bandho |

mṛtyoḥ puraḥ-sara-bala-dhvaja-vaijayanti

mātar jare satatam astu nama bhavatyai ||2254||

dharmapālasya |

dig-vibhramaṁ daśana-khaṇḍanam aṅga-bhaṅgaṁ

keśa-grahaṁ rati-vidhau madanādaraṁ ca |

śvāsa-prakampa-jaḍa-bhāva-sughūrṇitāni

dhatte jarā praṇayinīva mayopagūḍhā ||2255||

kasyacit |

**52. vṛddhaḥ**

svasti sukhebhyaḥ saṁprati salilāñjalir eṣa manmatha-kathāyāḥ |

tā api mām ativayasaṁ tarala-dṛśaḥ saralam īkṣante ||2256||

śatānandasya | (Sv 3395, Srk 1522)

ākrāntaṁ valibhiḥ prasahya palitair atyantam āskanditaṁ

vārdhakyaṁ ślatha-saṁdhi-bandhanatayā niḥsthāma nirdhāma ca |

etan me vapur asthi-kevala-jarat-kaṅkālam ālokaya   
sthūla-śirākarāla-paruṣa-tvaṅ-mātra-pātrī-kṛtam ||2257||

daṅkasya |

galitaṁ yauvanam adhunā vana-madhunā sevanīyam asmākam |

sphurad-uru-hāra-maṇīnāṁ hāra-maṇīnāṁ gataḥ kālaḥ ||2258||

kasyacit |

sthūla-prāvaraṇo’tivṛtta-kathanaḥ kāsāśru-lālāvilo

bhugnāṅghri-trika-pṛṣṭha-jānu-jaghano mugdho’tithīn vārayan |

śṛṇvan dhṛṣṭa-vadhū-vacāṁsi dhanuṣā saṁtrāsayan vāyasān

āśā-pāśa-nibaddha-jīva-vihago vṛddho gṛhe glāyati ||2259||

kasyacit | (Ss 2.29)

vikāsayati locane spṛśati pāṇinā kuñcite

vidūram avalokayaty atisamīpa-saṁsthaṁ punaḥ |

bahir vrajati sātape smarati netra-vṛtteḥ purā

jarā-pramukha-saṁsthitaḥ samavalokayan pustakam ||2260||

kasyacit | (Srk 1179)

**53. anuśayaḥ**

kṣāntaṁ na kṣamayā gṛhocita-sukhaṁ tyaktaṁ na saṁtoṣataḥ

soḍhā duḥsaha-śīta-vāta-tapana-kleśā na taptaṁ tapaḥ |

dhyātaṁ vittam aharniśaṁ na ca punar viṣṇoḥ padaṁ śāśvataṁ

tat tat karma kṛtaṁ yad eva munibhis tais taiḥ phalair vañcitam ||2261||

bhartṛ-hareḥ | (Ss 1.9: Sv 3178, Spd 4153, Srk 1632)

nāthe śrī-puruṣottame trijagatām ekādhipe cetasā

sevye svasya padasya dātari sure nārāyaṇe tiṣṭhati |

yaṁ kaṁcit puruṣādhamaṁ katipaya-grāmeśam alpārthadaṁ

sevāyai mṛgayāmahe naram aho mūḍhā varākā vayam ||2262||

tasyaiva | (Ss 1.11)

uṣasy eva bhrāntaṁ hata-jaṭhara-hetos tata itaḥ  
svayaṁ ca svaṁ bibhrad vicarati kuṭumbaṁ diśi diśi |

batāsmābhiḥ kākair iva kavala-mātraika-muditair

na cāyur-durgatyor avadhir iha labdhaḥ katham api ||2263||

veśokasya |

kauśalyā nanu rodhanā janaka-bhūr dūrīkṛtā kiṁ tu na

prāptā pañcavaṭī na vānara-pater āsāditaṁ sauhṛdam |

sāmarṣeṇa na vāri-rāśir acirād ullaṅghitaḥ kevalaṁ

kākutsthena mayā daśānana-tiraskārāspadībhūyate ||2264||

hareḥ |

jana-sthāne bhrāntaṁ kanaka-mṛga-tṛṣṇāndhita-dhiyā

vaco vaidehīti pratipadam udaśru pralapitam |

kṛtā laṅkā-bhartur vadana-paripāṭīṣu ghaṭanā

mayāptaṁ rāmatvaṁ kuśala-vasutā na tv adhigatā ||2265||

śūlapāṇeḥ | (Sv 3264, Sd under 4.17, Smv 127.5, Srk 1472)

**54. nirvedaḥ**

pitror nopakṛtaṁ himāṁśu-dhavalaṁ nopārjitaṁ vā yaśo

mitrāṇām upakāritā na vihitā dattaṁ na ca svecchayā |

gāḍhāliṅgana-lālasāpi dayitā nāliṅgitā kevalaṁ

kālo’bhyeti calaṁ ca jīvitam iti kṣuṇṇaṁ manaś cintayā ||2266||

kasyacit |

no khaḍga-pravidāritā kari-ghaṭā nodvejitā vairiṇas

tanvaṅgyā vipule nitamba-phalake na krīḍitaṁ līlayā |

no juṣṭaṁ giri-rāja-nirjhara-calaj-jhaṅkāri gāṅgaṁ payaḥ

kālo’yaṁ pari-piṇḍa-lolupatayā kākair iva preritaḥ ||2267||

kasyacit |

na prāptā bhuvi vāri-vṛnda-damanī vidyā vinodocitā

khaḍgāgraiḥ kari-kumbha-pīṭha-dalanair naivānunītaṁ yaśaḥ |

kāntākomala-pallavādhara-rasaḥ pīto na candrodaye

tāruṇyaṁ gatam eva niṣphalam aho śūnyālaye dīpavat ||2268||

kasyacit | (Smv 3400)

no meghāyitam artha-vāri-viraha-kliṣṭe’rthi-śasye mayā

noddhṛtta-pratipakṣa-parvata-kule nirghāta-vātāyitam |

no vā vāma-vilocanāmala-mukhāmbhojeṣu bhṛṅgāyitaṁ

mātuḥ kevalam eva yauvana-vana-cchede kuṭhārāyitam ||2269||

bhartṛ-hareḥ | (Srk 1498)

nākrāntāmbudhi-mekhalā vasumatī lakṣmīḥ samāveśitā

no vidvad-bhavaneṣu pakṣmala-dṛśāṁ nāśrāvi sūktāmṛtam |

janma vyartha-phalodayaṁ bata paraṁ gṛhṇadbhir asmādṛśair

vyāptaṁ vyoma kiyad-bhujaṅgama-pater bhāraḥ kiyān arpitaḥ ||2270||

sāñcādharasya |

**55. vicāraḥ**

dadāti tāvad amī viṣayāḥ sukhaṁ

sphurati yāvad iyaṁ hṛdi vāsanā |

manasi tattva-vidāṁ ca vivecake

kva viṣayāḥ kva sukhaṁ kva parigrahaḥ ||2271||

kasyacit | (Srk 1607)

āyur vāsara-māsa-vatsara-gaṇe gacchaty adūraṁ pathair

ākrāmanti kṛtāntakāsara-khura-kṣuṇṇā rajo-rājayaḥ |

īṣal-laṅghita-śaiśavā iti vayaḥ-saṁdhiṁ dadhānā iti  
vyaktā varjita-yauvanā iti tathā nandanti tandrālavaḥ ||2272||

jalacandrasya |

tan mitraṁ yad ayantraṇaṁ sa vibhavo yaḥ sādhu-sādhāraṇas

tasyāṁ yoṣiti bhāvayed abhiratiṁ bhāvānuraktaiva yā |

tāṁ cintāṁ manasodvaheta satataṁ yasyāḥ phalaṁ bhujyate

tānīheta phalāni yāny avidhurāṇy āśā mahī-janmanaḥ ||2273||

kasyacit |

tat pāṇḍityaṁ na patati punar yena saṁsāra-bandhe

tat sauhārdaṁ na calati punar yat sukhe vāsukhe vā |

sambhogās te ratiṣu viduṣāṁ ye na vācyāḥ pareṣāṁ

tac caiśvaryaṁ jagati mahatāṁ yat pareṣāṁ sukhāya ||2274||

kasyacit |

sad-vidyā yadi kalpa-śākhibhir alaṁ yady arthinaḥ kiṁ tṛṇaiḥ

santaś ced amṛtena kiṁ yadi khalās tat-kāla-kūṭena kim |

kiṁ karpūra-śalākayā yadi dṛśaḥ panthānam eti priyā

saṁsāre’pi satīndrajāla-ghaṭanaṁ yady asti tenāpi kim ||2275||

kasyacit | (Sk 4.71)

**56. vicikitsititam**

bībhatsā viṣayā jugupsitatamaḥ kāyo vayo gatvaraṁ

prāyo bandhubhir adhvanīva pathikair yogo viyogāvahaḥ |

hātavyo’yam asāra eva virasaḥ saṁsāra ity ādikaṁ

sarvasyaiva hi vāci cetasi punaḥ kasyāpi puṇyātmanaḥ ||2276||

silhaṇasya | (Ss 1.20, Srk 1610)

taḍin-mālāloklaṁ prativirati-dattāndha-tamasaṁ

bhave saukhyaṁ hitvā śama-sukham upādeyam anagham |

iti vyaktodgāraṁ caṭula-vacasaḥ śūnya-manaso

vayaṁ vīta-vrīḍāḥ śuka iva paṭhāmaḥ param amī ||2277||

tasyaiva | (Ss 1.21, Srk 1614)

retaḥ-śoṇitayor iyaṁ pariṇatir yad varṣma tac cābhavan

mṛtyor āspadam āśrayo guru-śucāṁ rogasya viśrāma-bhūḥ |

jānann apy avaśo viveka-virahān majjann avidyāmbudhau

śṛṅgārīyati putra-kāmyati bata kṣetrīyati strīyati ||2278||

tasyaiva | (Ss 1.26, Srk 1634)

bībhatsāḥ pratibhānti kiṁ nu viṣayāḥ kiṁ nu spṛhāyuṣmatī

dehasyāpacayo matau niviśate gāḍho gṛheṣu grahaḥ |

brahmopāsyam iti sphuraty api hṛdi vyāvartikā vāsanā

kā nāmeyam atarkya-hetu-gahanā daivī satāṁ yātanā ||2279||

tasyaiva | (Ss 1.7)

sthirāpāyaḥ kāyaḥ praṇayiṣu sukhaṁ sthairya-vimukhaṁ

mahā-rogo bhogaḥ kuvalaya-dṛśaḥ śaṣpa-sadṛśaḥ |

gṛhāveśaḥ kleśaḥ prakṛti-capalā śrīr api khalā

yamaḥ svairī vairī tad api na hitaṁ karma vihitam ||2280||

kasyacit | (Sk 2.209, Ss 2.12)

**57. śama-vighnaḥ**

premṇā purā praṇihitaṁ mayi cakṣur īṣad

ullāsitārdha-kucayā mita-madhyayā yat |

sampraty atistimita-vaktram ivāṅga-lagnam

etaj jihāsur api hātum anīśvareṇa ||2281||

kasyacit | (Srk 1631)

bhikṣāśanaṁ bhavanam āyatanaika-deśaḥ

śayyā mahī parijano nija-deha-bhāraḥ |

vāsaḥ sujīrṇa-paṭa-khaṇḍa-nibaddha-kanthā

hā hā tathāpi viṣayān na jahāti cetaḥ ||2282||

silhaṇasya | (Srk 1633)

madhuram aśanaṁ sūkṣmaṁ vāso vibhūṣaṇam ujjvalaṁ

taruṇa-taravaḥ krīḍārāmāḥ sudhāśucayo gṛhāḥ |

tad idam akhilaṁ tyaktuṁ śakyaṁ bhavaty api dehināṁ

praṇaya-sarasā ye’mī dārās ta eva hi dustyajāḥ ||2283||

kasyacit |

gaṅgā-dhauta-śilā-tale phala-bhara-cchinnārdha-kūla-drume

siddhādhyāsita-kandare himavati sthāne sthite śreyasi |

kaḥ kurvīta śiraḥ praṇāma-malinaṁ mānyaṁ manasvī jano

yad vitrasta-kuraṅga-śāva-nayanā na syuḥ smarāstraṁ striyaḥ ||2284||

kasyacit | (Sv. 2244)

saṁsāre’sminn asāre kunṛpati-bhavana-dvāra-sevā-kalaṅka-

vyāsaṅga-vyasta-dhairyaṁ katham amala-dhiyo mānasaṁ saṁvidadhyuḥ |

yady etāḥ prodyad-indu-dyuti-nicaya-bhṛto na syur ambhoja-netrāḥ

preṅkhat-kāñcī-kalāpāḥ stana-bhara-vinaman-madhya-bhājas taruṇyaḥ ||2285||

kasyacit (ŚṛŚ 31 (97); Sv. 2245)

**58. ardha-śamaḥ**

ekaṁ sāgara-tīra-nīra-nikara-sphārāñjali-kṣālitaiḥ  
puṣpair acyuta-pūjanaṁ nija-kara-vyāpāra-saṁpāditaiḥ |

no cen mañjula-mālatī-dala-lasat-khaṭvārcite mandire  
kāntā-tuṅga-nitamba-bimba-surata-krīḍā-rasaiḥ sthīyate ||2286||

kasyacit |

praśānte dhīrāṇāṁ manasi parama-brahma-rasike

rajo vā rājyaṁ vā dvayam idam abhedaṁ sukṛtinām |

dhig asmākaṁ citte vigalita-viveke punar iha

priyā vā prāṇā vā sadṛśam athavā pūrvam adhikam ||2287||

purokasya |

dhanyānāṁ giri-kandarodara-bhuvi jyotiḥ paraṁ dhyāyatām

ānandāśru-jalaṁ pibanti śakunā niḥśaṅkam aṅka-sthitāḥ |

asmākaṁ tu manorathoparacita-prāsāda-vāpī-taṭa-

krīḍā-kānana-keli-mandira-juṣāṁ cetaḥ paraṁ sīdati ||2288||

satyabodhasya | (VaiS 196, Ss 1.5, Spd 4155, Smv 126.9, Srk 1461)

sadyaḥ kāśmīra-mṛṣṭa-stana-kalasa-luṭhat-tāra-hārāvalībhiḥ

karpūrodgāriṇībhiḥ samam asama-sukhāḥ kelayaḥ keralībhiḥ |

no ced bhikṣā-prasanne manasi manasija-kleśa-nāśe vilāso

vārāṇasyāṁ nivāsaḥ smara-hara-caraṇopāsanā-vāsanābhiḥ ||2289||

vāsudevasya |

agre gītaṁ sarasa-kavayaḥ pārśvato dākṣiṇātyāḥ

pṛṣṭhe līlāvalaya-raṇitaṁ cāmara-grāhiṇīnām |

yady asty evaṁ kuru bhava-rasāsvādane lampaṭatvaṁ

no cec cetaḥ praviśa sahasā nirvikalpe samādhau ||2290||

utpala-rājasya | (Srk 1605, Sv 3467, Spd 4167, VaiS 183)

**59. kāruṇikaḥ**

niṣkaṁcanatvād vidhurasya sādhor

abhyarthitasyārthijanasya kiṁcit |

nāstīti varṇā manasi bhramanto

nirgantum icchanty asubhiḥ sahaiva ||2291||

maṅgalasya |

tāṁ sampado vipada eva na yāḥ samagram

uttārayanti jagad āvilam ārti-paṅkāt |

tal-lauham eva hṛdayaṁ yad aśaktam ārte

svīyārtibhāvayati na sphuṭitena śuddhim ||2292||

mālokasya |

ete vayaṁ tanu-dhanāḥ kṛpaṇeyam urvī  
dīnāḥ śataṁ mṛdu ca vistarayanti vācaḥ |

tad bhrātaraḥ śakuni-pherava-sārameyā-  
ḍhauka-dhvam etad ahaha sphuṭatu kṣaṇena ||2293||

tasyaiva |

yatra prāṇa-balena yatra piśitair yatra tvacā kevalaṁ

yātrām arthi-janocitām upagataḥ ślāghyaḥ sa kālo gataḥ |

kurmaḥ kiṁ dhanam anyad asti na kim apy asmākam asmāt paraṁ

vādhiryaṁ kṛtam atra karṇa-kuhare dūre’stu vāg-arthinaḥ ||2294||

paraśurāmasya |

mudā yatra prāṇās tṛṇam iva parārtha-vyasaninas

tyajanto lajjante kiyad iti dhiyā tad yugam agān |

tṛṇaṁ prāṇa-prāyaṁ tyajati na jano yatra samaye

vayaṁ jātās tatrety ahaha kṛpaṇaṁ jīvitam idam ||2295||

deva-bodhasya |

**60. śānty-āśaṁsā**

kadā bhikṣā-bhakṣyaiḥ kara-galita-gaṅgāmbu-taralaiḥ  
śarīraṁ me sthāsyaty uparata-samastendriya-sukham |

kadā brahmābhyāsa-sthira-tanutayāraṇya-vihagāḥ  
patiṣyanti sthāṇu-bhrama-hata-dhiyaḥ skandha-śirasi ||2296||

bhartṛhareḥ | (Ss 4.18)

gaṅgā-tīre hima-giri-śilā-baddha-padmāsanasya

brahma-dhyānābhyasana-vidhinā yoga-nidrāṁ gatasya |

kiṁ tair bhāvyaṁ mama sudivasair yatra te nirviśaṅkāḥ

saṁprāpsyante jaraṭha-hariṇā gātra-kaṇḍū-vinodam ||2297||

kṛṣṇasya | (Ss 4.17)

rathyātaś-caratas tathā dhṛta-jarat-kanthā-lavasyādhvagaiḥ

satrāsaṁ ca sa-kautukaṁ ca sa-kṛpaṁ dṛṣṭasya tair nāgaraiḥ |

nirvyājī-kṛta-cit-sudhā-rasa-mudā nidrāyamāṇasya me

niḥśaṅkaṁ karaṭaḥ kadā karapuṭī-bhikṣāṁ viluṇṭhiṣyati ||2298||

vallaṇasya | (Ss 4.19, Sd under 3.228)

kadā vārāṇasyām amara-taṭi-nīrodhasi vasan  
vasānaḥ kaupīnaṁ śirasi nidadhāno’ñjali-puṭam |

aye gaurī-nātha tripura-hara śambho trinayana  
prasīdeti krośan nimiṣam iva neṣyāmi divasān ||2299||

viśveśvarasya | (Kuval. 183)

ahau vā hāre vā balavati ripau vā suhṛdi vā

maṇau vā loṣṭe vā kusuma-śayane vā dṛṣadi vā |

tṛṇe vā straiṇe vā mama samadṛśo yāntu divasāḥ

kvacit puṇye’raṇye śiva śiva śiveti pralapataḥ ||2300||

muñjasya | (Sv 3413, Spd 4102)

**61. kṛtārtha-śāntaḥ**

kāntāyāḥ karajaiḥ kapola-phalake patrāvalī kalpitā  
keli-dyūta-paṇī-kṛto viharatā pītaḥ sa bimbādharaḥ |

svedārdrī-kṛta-candana-stana-taṭī sānandam āliṅgitā  
nirviṣṭā viṣayāḥ śivātma-mahasi nyastaṁ manaḥ saṁprati ||2301||

muñjasya |

yal līlā-kamalāhatau pramuditaṁ yan manmathasyāspadaṁ

yat kāntā-praṇayāparādha-kalahe paryāpta-kautūhalam |

yat premārda-vadhū-vilāsa-tulita-bhrū-lāsya-baddha-spṛhaṁ

tac cetaḥ smara-vairi-bhagna-sadana-prānte sthitīr vāñchati ||2302||

tasyaiva |

jiteyaṁ dordarpāj jaladhi-pariveśā vasumatī

śiraḥ kṣauṇīndrāṇāṁ nija-caraṇa-pīṭhe viluṭhitam |

kṛtaṁ dattaṁ bhuktaṁ kṛtam api kule yat samucitaṁ

kṛtārthaṁ tīrtheṣu bhramaṇam adhunā vāñchati manaḥ ||2303||

umāpati-dharasya |

abhyastāḥ sphuṭam eva śāstra-gatayaḥ samyak-kavitvodadheḥ

pāraṁ cādhigataṁ satāṁ pariṣadi prāptaḥ pratiṣṭhodayaḥ |

nirviṇṇasya mamādhunā nanu paraḥ panthā na dainyaṁ vinā

netuṁ vāñchati vāsanā suradhunī-tīre’nurūpaṁ vayaḥ ||2304||

vāsudevasya |

kīrtir labdhā sadasi viduṣāṁ śīlitāḥ kṣoṇi-pālā

vāk-sandarbhāḥ katicid amṛta-syandino nirmitāś ca |

tīre sampraty amara-saritaḥ kvāpi śailopakaṇṭhe

brahmābhyāsa-pravaṇa-manasā netum īhe dināni ||2305||

dhoyīkasya | (Pavana-dūta 104)

**62. śāntaḥ**

sūktiṁ karṇa-sudhāṁ vyanaktu sujanas tasmai na modāmahe

brūtāṁ vācam asūyako viṣa-mucaṁ tasmai na khidyāmahe |

yā yasya prakṛtiḥ sa tāṁ vitanutāṁ kiṁ nas tayā cintayā

kurmas tat khalu karma janma-nigaḍa-cchedāya yaj jāyate ||2306||

bhartṛhareḥ | (Ss 1.22)

yadāsau durvāraḥ prasarati madaś citta-kariṇas

tadā tasyoddāma-prasara-rasa-rūḍhair vyavasitaiḥ |

kva tad-dhairyālānaṁ kva ca nija-kulācāra-nigaḍaḥ

kva sā lajjā-rajjuḥ kva vinaya-kaṭhorāṅkuśam api ||2307||

bhartṛhareḥ | (Ss 1.22)

sajjanmāpi hi niṣphalaṁ śrutam api vyarthaṁ guṇāḥ kiṁ kṛte

hā dhik kaṣṭam anarthakaṁ gatam idaṁ niḥśeṣam asmad-vayaḥ |

mārgaḥ ko’pi niratyayaṁ na vahati vyāghāta-baddha-graho

dharmārthādi-catuṣpathe nivasati krūro vidhir gaulmikaḥ ||2308||

mahāvratasya |

mahā-śayyā bhūmir masṛṇam upadhānaṁ bhuja-latā

vitānaṁ cākāśaṁ vyajanam anukūlo’yam anilaḥ |

sphurad-dīpaś candraḥ surabhi-vanitā-saṅga-muditaḥ

sukhaṁ śāntaḥ śete nanu ca bhava-bhīto nṛpa iva ||2309||

bhavabhītasya | (Ss 4.8)

avaśyaṁ yātāraś cirataram uṣitvāpi viṣayā

viyoge ko bhedas tyajati na jano yat svam amūn |

vrajantaḥ svātantryād atula-paritāpāya manasaḥ

svayaṁ tyaktā hy ete śama-sukham anantaṁ vidadhati ||2310||

hareḥ | (Ss 3.3, Sv 3386, Srk 1617, VaiS 157)

**63. niṣkramaḥ**

pūrvaṁ tāvat kuvalaya-dṛśāṁ lola-lolair apāṅgair

ākarṣadbhiḥ kim api hṛdayaṁ pūjitā yauvana-śrīḥ |

saṁpraty-antar-nihita-sadasad-bhāva-labdha-prabodha-

pratyāhārāpahṛta-hṛdayo vartate ko’pi bhāvaḥ ||2311||

kasyacit | (Ss 4.16)

iyaṁ bālā māṁ praty anavaratam indīvara-dala  
prabhā-cauraṁ cakṣuḥ kṣipati kim abhipretam anayā |

gato moho’smākaṁ smara-samara-bāṇa-vyatikara-  
jvara-jvālā śāntā tad api na varākī viramati ||2312||

jñāna-śivasya | (Srk 1620)

yad āsīd ajñānaṁ smara-timira-saṁskāra-janitaṁ

tadā dṛṣṭaṁ nārī-mayam idam aśeṣaṁ jagad api |

idānīm asmākaṁ paṭutara-vivekāñjana-juṣāṁ

samībhūtā dṛṣṭis tribhuvanam api brahma manute ||2313||

kasyacit | (Ss 4.14, Sk 5.115; Srk 1611)

kim asmān vāmākṣi smara-vijaya-yātrābhyudayikair

vṛthā śāntān lājjair iva hasita-leśaiḥ snapayasi |

idānīṁ golomnā śucini tanu-kālāvu-jaṭhare

patad-bhaikṣyāhāre valati hi paraṁ lāñchini manaḥ ||2314||

jalokasya |

gataḥ kālo yatra praṇayini mayi prema-kuṭilaḥ

kaṭākṣaḥ kālindī-laghu-lahari-vṛttiḥ prabhavati |

idānīm asmākaṁ jaraṭha-kamaṭhī-pṛṣṭha-kaṭhinā

mono-vṛttis tat kiṁ vyasanini mudhaiva kṣapayasi ||2315||

vallaṇasya | (Ss 4.13, Smv 131.33, Srk 1599)

### 64. niḥspṛhaḥ

vāso valkalamāstaraḥ kisalayānyokas tarūṇāṁ talaṁ

mūlāni kṣataye kṣudhāṁ giri-nadī-toyaṁ tṛṣā-śāntaye |

krīḍā mugdha-mṛgair vayāṁsi suhṛdo naktaṁ pradīpaḥ śaśī

svādhīne’pi dhane tathāpi kṛpaṇā yācanta ity adbhutam ||2316||

kasyacit | (Srk 1598, Ss 2.20)

nītāḥ puṇyāgni-gehe śiśira-rajanayaḥ stoma-satre nidāghaṁ

śīrṇe kugrāma-devī-parisara-sadane vāsarāḥ prāvṛṣeṇyāḥ |

dṛṣṭaṁ vyābhugna-bhīma-bhrukuṭi ca vadanaṁ sampadā garvitānāṁ

tattvaṁ tṛṣṇe kṛtārthībhava kuru viratiṁ muñca naḥ sādhu yāmaḥ ||2317||

yogeśvarasya |

nijaṁ karma kṣīṇaṁ sa khalu viparīto hata-vidhiḥ

sukṛtye vā tattve bhṛśam upagatā yatna-nicayāḥ |

idānīm asmākaṁ sphurad-uru-jarā-jarjaram idaṁ

vapur jātaṁ tṛṣṇe virama viramety añjali-śatam ||2318||

gosokasya |

vayam iha parituṣṭā valkalais tvaṁ ca lakṣmyā

sama iha paritoṣo nirviśeṣo viśeṣaḥ |

sa tu bhavatu daridro yasya tṛṣṇā viśālā

manasi ca parituṣṭe ko’rthavān ko daridraḥ ||2319||

kṛṣṇa-miśrasya | (Sv 3475, Spd 308, Dr. under 4.2, VaiS 177)

mātar lakṣmi bhajasva kaṁcid aparaṁ mat-kāṅkṣiṇāṁ mā sma bhūr

bhogebhyaḥ spṛhayālavas tava vaśāḥ kā niḥspṛhāṇām asi |

sadyaḥ-syūta-palāśa-patra-puṭikā-pātre pavitrīkṛtair

bhikṣāsaktubhir eva samprati vayaṁ kāśyāṁ samīhāmahe ||2320||

lakṣmīdharasya | (Ss 4.11, Srk 1612)

### 65. vana-gamanotsukaḥ

aye diṣṭyā naṣṭo mama gṛha-piśācī-paricayaḥ

parāvṛttaṁ mohāt sphurati ca manāg brahmaṇi manaḥ |

vikāro’py akṣāṇāṁ galita iva nirbhāti viṣayāt

tathāpi kṣetrajñaḥ spṛhayati vanāya pratimuhuḥ ||2321||

bhartṛ-hareḥ |

ramyaṁ harmya-talaṁ vasataye śravyaṁ na gītādi kiṁ

kiṁ vā prāṇa-samāsam āgama-sukhaṁ naivādhika-prītaye |

kiṁ tu prānta-patat-pataṅga-pavanam ālola-dīpāṅkura-

cchāyā-cañcalam ākalayya sakalaṁ santo vanāntaṁ gatāḥ ||2322||

vijñātātmanaḥ | (Ss 2.15, Sv 3326, Spd 4114, Smv 131.51)

āstām akaṇṭhakam idaṁ vasudhādhipatyaṁ

trailokya-rājyam api deva tṛṇāya manye |

niḥśaṅka-supta-hariṇī-kula-saṅkulāsu

cetaḥ paraṁ luṭhati śaila-vana-sthalīṣu ||2323||

śālavāhasya | (Srk 1606, Ss 2.16)

hariṇa-caraṇa-kṣuṇṇopāntāḥ sa-śādvala-nirjharāḥ

kusuma-śavalair viṣvag-vātais taraṅgita-pādapāḥ |

mudita-vihaga-śreṇī-citra-dhvani-pratināditā

manasi na mudaṁ kasyādadhyuḥ śivā vana-bhūtayaḥ ||2324||

guṇākara-bhadrasya | (Srk 1595, Ss 2.17)

kuraṅgāḥ kalyāṇaṁ prati-viṭapam ārogyam aṭavi

sravanti kṣemaṁ te pulina-kuśalaṁ bhadram upalāḥ |

niśāntād asvantāt katham api ca niṣkāntam adhunā

mano’smākaṁ dīrghām abhilaṣati yuṣmat-paricitim ||2325||

lakṣmīdharasya | (Srk 1626, Ss 2.19)

### 66. tapo-vanam

pratyagra-gomaya-vilipta-vitardikāni

pūrṇāhuti-prabala-vahni-śikhā-śatāni |

śuśrūṣamāṇa-mṛga-locana-kanyakāni

tāny adya tāpasa-vanāni mano haranti ||2326||

narasiṁhasya |

ete nīvāra-vaprāḥ pṛthu-kusuma-samit-pārvataḥ

devīyaṁ jahnu-putrī sikatila-śayitaḥ śānta-niḥśaṅka-raṅkaḥ |

kāntāre darbha-dūrvā-caya-śucini vacaḥ smārtam āvartayanti

brahmāṇo durvipāka-graha-gahanatayā yāminī-jāgarūkāḥ ||2327||

maghoḥ |

etāni kratu-pṛṣṭha-vedi-viluṭhad-viprāṇi vāta-pramī  
cchannopānta-tarūṇi paśya dadhate puṇyāśramāṇi śriyam |

yāny utkṣipya manaḥ parāñcati paraṁ nārāyaṇārādhana-  
śraddhāmoditam ekadaiva dhanika-dvāre ca dāreṣu ca ||2328||

tasyaiva |

ete puraḥ surabhi-komala-homa-dhūma-  
lekhā-nipīta-nava-pallava-śoṇimānaḥ |

puṇyāśramāḥ śruti-samohita-sāma-gīti-  
sākūta-niścala-kuraṅga-kulāḥ sphuranti ||2329||

śrīmal-lakṣmaṇa-senasya |

śārdūlī sneha-garbhaṁ mukulita-nayanaṁ leḍhi śāvaṁ hariṇyā

bandhu-prītyā śikhaṇḍī tirayati phaṇinām ātapaṁ kīrṇa-barhaḥ |

siṁhī rakṣaty apatyaṁ svam iva kalabhakaṁ nirgatāyāṁ kariṇyāṁ

maitryā yeṣāṁ nivāse gahana-giri-darī-śāyinas te jayanti ||2330||

candra-yoginaḥ | (Smv 109.42)

### 67. tāpasvī

pāṇiḥ pātraṁ pavitraṁ bhramaṇa-parigataṁ bhaikṣyam akṣayyam annaṁ

vastraṁ vistīrṇam āśā-daśakam apamalaṁ talpam asvalpam urvī |

yeṣāṁ niḥsaṅgatāṅgīkaraṇa-pariṇati-svasti-santoṣiṇas te

dhanyāḥ saṁnyasta-dainya-vyatikara-nikarāḥ karma nirmūlayanti ||2331||

nagnācāryasya | (Ss 4.7)

dhig dhik tān kṛmi-nirviśeṣa-vapuṣaḥ sphūrjan-mahā-siddhayo

niṣpandī-kṛta-śāntayo’pi ca tapaḥ-kārā gṛheṣv āsane |

taṁ vidvāṁsam iha stumaḥ kara-puṭībhikṣālpa-śāke’pi vā

bālāvaktra-sarojinī-madhuni vā yasyāviśeṣo rasaḥ ||2332||

vallaṇasya | (Ss 4.10, Srk 1609)

vārāṁs trīn abhiṣuṇvate vidadhate vanyaiḥ śarīra-sthitīr

aiṇeyyāṁ tvaci saṁviśanti vasate cāpi tvacaṁ tāravīm |

tat paśyanti ca dhāma nābhipatato yac cārmaṇe cakṣuṣī

dhanyānāṁ virajas tamā bhagavatī caryeyam āhlādate ||2333||

murāreḥ | (Ar 2.29)

valmīkārdha-nimagna-mūrtir uragatvag-brahma-sūtrāntaraḥ

kaṇṭhe jīrṇa-latā-pratāna-valayenātyartha-saṁpīḍitaḥ |

aṁsa-vyāpi-śakunta-nīḍa-nicitaṁ bibhraj-jaṭā-maṇḍalaṁ

yatra sthāṇur ivācalo munir asāv abhyarka-bimbaṁ sthitaḥ ||2334||

kālidāsasya | (Śak 7.11)

prāṇānām anilena vṛttir ucitā sat-kalpa-vṛkṣe vane

toye kāścana padma-reṇu-kapiśe puṇyābhiṣeka-kriyā |

dhyānaṁ ratna-śilā-guhāsu vibudha-strī-sannidhau saṁyamo

yad vāñchanti taopbhir anya-munayas tasmiṁs tapasyanty amī ||2335||

tasyaiva | (Śak 7.12, Sk 1.106)

**68. bahu-viṣaya-śāntiḥ**

naikaṁ janma tavaiva vatsa na paraṁ tulyā ca karma-sthitir

bhoktavyeṣu sukheṣu hṛṣyasi mudhā duḥkheṣu kiṁ tāmyasi |

bhrātaḥ sthairyam upehi nanv iha bhavān saṁsāra-dīrghādhvagaḥ

succhāyās taravaḥ kvacin maru-bhuvaḥ kvāpi pracaṇḍātapāḥ ||2336||

daśarathasya |

nanv ātmany avadhīyatāṁ gṛha-rasād vairāgyam ādhīyatāṁ

cetaḥ samprati damyatāṁ sura-sarit-tīre sadā sthīyatām |

bhikṣārthaṁ vyavasīyatāṁ samucitaṁ sat karma saṁciyatāṁ

kṛṣṇaś cetasi dhīyatāṁ parataraṁ brahmānusandhīyatām ||2337||

bhartṛ-hareḥ | (Ss 3.11)

te tāvat kṛtinaḥ parārtha-ghaṭakāḥ svārthasya bādhena ye

sāmānyās tu parārtham udyama-kṛtaḥ svārthāvirodhena ye |

te’mī mānuṣa-rākṣasāḥ para-hitaṁ yaiḥ svārthato hanyate

ye tu ghnanti nirarthakaṁ para-hitaṁ te ke na jānīmahe ||2338||

tasyaiva |

vivekaḥ kiṁ so’pi svarasa-valitā yatra na kṛpā

sa kiṁ yogo yasmin bhavati na parānugraha-rasaḥ |

sa kiṁ dharmo yatra sphurati na para-droha-viratiḥ

śrutaṁ tat kiṁ sākṣād upaśama-padaṁ yan na nayati ||2339||

kasyacit | (Srk 1629, Ss 2.25)

kṛmi-kula-cittaṁ lālā-klinnaṁ vigandhi-jugupsitaṁ

nirupama-rasaṁ prītyā khādan narāsthi nirāmiṣam |

surapatim api śvā pārśvasthaṁ vilokya na śaṅkate

na hi gaṇayati kṣudro jantuḥ parigraha-phalgutām ||2340||

śūrasya (nī.śa. 9 (30); Srk 1628, Ss 2.9)

**69. athādhyātmavit**

bhavāraṇyaṁ bhīmaṁ tanu-gṛham idaṁ chidra-bahulaṁ

balī kālaś cauro niyatam asitā moha-rajanī |

gṛhītvā jñānāsiṁ virati-phalakaṁ śīla-kavacaṁ

samādhānaṁ kṛtvā sthiratara-dṛśo jāgṛta janāḥ ||2341||

silhaṇasya |

aye dūra-bhrāntaṁ viṣaya-viṣamāraṇya-vipathe

paribhrāntaṁ ceto mama vidhuritaṁ svaira-madhunā |

nirāvarte nitye sthira-niravadhāna-bhrama-maye

viveka-prabhraśyad-vikṛti-paramānanda-jaladhau ||2342||

bhavānandasya |

dhyāyann eṣa tam ādidevam amara-srotasvatī-rodhasi

kvāpi kleśa-kaṣāyitābhir upari-glāno mano-vṛttibhiḥ |

abhyāsopahatāṅguli-krama-milan-nirveda-vīṇā-kala-

dhvānāvarjita-nirjitendriya-gatir līnaḥ pare brahmaṇi ||2343||

śaṅkara-devasya |

mṛt-piṇḍena bhuvaiva kiṁ tad anu tad bhedena kiṁ meruṇā

kiṁ brahmāṇḍa-jarāyu-koṭara-kuṭī-kīṭaiḥ surākhyair api |

trailokye’pi dayālu-saukhya-lalitāny āścaryam etat punaś

ceto-dvaita-samādhi-nīradhi-sudhā-pūra-plavaṁ gāhate ||2344||

ballaṇasya |

nānāpy ekaṁ yad iha daharaṁ puṇḍarīkaṁ yad oka-

stoke yasyāpy anubhava-vidhau na svadante madhūni |

yasyonmeṣād dina-maṇi-ruco’py andhakāra-prakārāḥ

śaśvat tasmai praṇama hṛdaya brahmaṇe śāśvatāya ||2345||

kasyacit |

**70. bhavitavyatā**

sṛjati tāvad aśeṣa-guṇākaraṁ

puruṣa-ratnam alaṅkaraṇaṁ bhuvaḥ |

tad anu tat-kṣaṇa-bhaṅgi karoti ced

ahaha kaṣṭam apaṇḍitatā vidheḥ ||2346||

kasyacit | (Sv 3126, Spd 4000, Smv 131.39, Srk 1473)

adhva-śramāya caraṇau virahāya dārā

abhyarthanāya vacanaṁ na vapur jarāyai |

etāni me vidadhatas tasya sarvadaiva

dhātas trapā na yadi kiṁ na pariśramo’pi ||2347||

rājaśekharasya | (Srk 1321)

ālambanāya dharaṇī na ca nāga-bhūmīḥ

svar-vāsināṁ ca vasatir bhaved amuṣya |

pūrvārjitāśubha-vaśīkṛta-pauruṣasya

kalpa-drumo’pi na samīhitam ātanoti ||2348||

kasyacit | (Srk 1097)

guṇavat pakṣa-parāṅ-mukhi svajana-kuloccheda-baddha-nirbandhe |

api vīra-vaṁśa-vairiṇi bhagavati bhavitavyate jayasi ||2349||

umāpatidharasya |

vidvattā dhana-saṅgatā cirataraṁ nākāri nākāri cej

jyotsnā-sundara-vigrahaḥ pratidiśaṁ sampūrṇa-bimbaḥ śaśī |

āmṛtyu stana-janma-yauvana-mado nākāri vāma-bhruvāṁ

dhik dhātāram akāri yena jagati vyaṅgaḥ sa gaṅgādharaḥ ||2350||

kasyacit |

### 71. daivaṁ

karotu nāma nītijño vyavasayam itas tataḥ |

phalaṁ punas tad evāsya yad vidher manasi sthitam ||2351||

kasyacit | (Smv 112.10)

bhugnāśasya karaṇḍa-piṇḍita-tanor glānendriyasya kṣudhā

kṛtvākhur vivaraṁ svayaṁ nipatito naktaṁ mukhe bhoginaḥ |

tṛptas tat-piśitena satvaram asau tenaiva yātaḥ pathā

susthās tiṣṭhata daivam eva jagataḥ kṣāntau kṣaye cākulam ||2352||

kasyacit | (Sv 3143, Srk 1334, Ns. 26)

vandyo’sau vidhir eva yasya jagato nirmāṇam atyujjvalaṁ

pratyākāram apūrva-vastu-racanā-vaicitryam atyadbhutam |

kiṁ cātyantam ito vicitram aparaṁ śakrasya yad vajriṇas

trailokyodara-varti-karma-phalayor dṛg-gocare kuñjikā ||2353||

daśarathasya |

ya eko lokānāṁ parama-suhṛd-ānanda-janakaḥ

kalā-śālī śrīmān nidhuvana-vidhau maṅgala-ghaṭaḥ |

sudhāsūtiḥ so’yaṁ tripura-hara-cūḍāmaṇir aho

prayātyas taṁ hanta prakṛti-viṣamā daiva-gatayaḥ ||2354||

kasyacit | (Srk 1370)

yad bhagnaṁ dhanur īśvarasya śiśunā yaj jāmadagnyo jitas

tyaktā yac ca guror girā vasumatī-baddho yad ambhonidhiḥ |

ekaikaṁ daśa-kandhara-kṣaya-kṛto rāmasya kiṁ varṇyatāṁ

daivaṁ varṇaya so’pi yena sahasā nītaḥ kathāśeṣatām ||2355||

śrī-hanūmataḥ | (Srk 1359)

**72. kālaḥ**

ghātayati mahā-puruṣān samam eva bahūn anādareṇaiva |

parivartamāna ekaḥ kālaḥ śailānivānantaḥ ||2356||

bāṇasya | (Hc 5.2)

vyomaikānta-vihāriṇo’pi vihagāḥ samprāpnuvanty āpadaṁ

badhyante nipuṇair agādha-salilān mīnāḥ samudrād api |

durṇītaṁ kim ihāsti kiṁ sucaritaṁ kaḥ sthāna-lābhe guṇaḥ

kālo hi vyasana-prasārita-karo gṛhṇāti dūrād api ||2357||

vasu-bhāgasya |

bhīmenātra vijṛmbhitaṁ dhanur iha droṇena muktaṁ śucā

karṇasyātra hayā hatā ratha-patir bhīṣmo’tra yoddhuṁ sthitaḥ |

viśvaṁ rūpam ihārjunasya hariṇā saṁdarśitaṁ kautukād

uddeśās ta ime na te sukṛtinaḥ kālo hi sarvaṁkaṣaḥ ||2358||

halāyudhasya |

divasa-rajanī-kūla-cchedaiḥ patadbhir anārataṁ

vahati nikaṭe kāla-srotaḥ samasta-bhayāvaham |

iha hi patato nāsty ālambo na cāpi nivartanaṁ

tad api bhavatāṁ mohaḥ ko’yaṁ yad evam anākulaḥ ||2359||

kasyacit | (Ss 3.2)

dayālur no bāle na ca sujana-goṣṭhīṣu ramate

vilāsair nārīṇāṁ na hi bhavati sambhāvita-rasaḥ |

anudvignaḥ kālaḥ kavalayati kṛtsnaṁ jagad aho

nisarga-krūrāṇāṁ na khalu karuṇārdraḥ paricayaḥ ||2360||

yogeśvarasya |

### 73. śmaśānam

ardha-pluṣṭaṁ bahubhyaḥ śava-piśitam upāhṛtya hṛṣṭaś citābhyo

jātagrāsātirekaḥ sphuṭatara-dhamanī-naddha-śuṣkārdra-kāyaḥ |

pretaḥ saṁtarjya dṛṣṭyā kuṭila-paruṣayā majja-niṣkarṣa-śuṣkair

āhanty-āhāra-lubdhān muhur abhipatato jambukān asthi-khaṇḍaiḥ ||2361||

jayādityasya |

śirāṁ pretaḥ kaścid daśati daśanāgreṇa sarasāṁ

lilikṣur mastiṣkaṁ kalayati ca mūrdhānam itaraḥ |

karaṁ dhūtvā dhūtvā jvalad-anala-dīptāṅguli-śikhaṁ

citā-sthālī-pakvaṁ harati kuṇapa-kravyam aparaḥ ||2362||

nīlāmbarasya |

nṛtyad-vetāla-mālā-valayita-vikaṭa-prāntam uḍḍāmarogra-

prakrīḍaḍ-ḍākinīkaṁ pratipadam udayat-pūtanotphāla-līlam |

utkhelat-kola-kelī-kavalita-vighasa-grāsa-saṁsakta-gṛdhrā-

kṛṣṭann asthi-pramodaṁ na janayati kathaṁ dṛśyamānaṁ śmaśānam ||2363||

umāpati-dharasya |

udbuddhebhyaḥ sudūraṁ ghana-rajani-tamaḥ-pūriteṣu drumeṣu  
prodgrīvaṁ paśya pāda-dvaya-namita-bhuvaḥ śreṇayaḥ pheravāṇām |

ulkālokaiḥ sphuradbhirnija-vadana-darī-sarpibhir vīkṣitebhyaś  
cyotat-sāndraṁ vasāmbhaḥ kvathita-śava-vapur-maṇḍalebhyaḥ pibanti ||2364||

pāṇineḥ | (Srk 1529)

cañcat-pakṣābhidhāta-jvalita-hutavaha-prauḍha-dhāmnaś citāyāḥ

kroḍād vyākṛṣṭa-mūrter aham ahamikayā caṇḍa-cañcu-graheṇa |

sadyas taptaṁ śavasya jvalad iva piśitaṁ bhūri jagdhvārdha-dagdhaṁ

paśyāntaḥ pluṣyamāṇaḥ praviśati salilaṁ satvaraṁ gṛdhra-vṛddhaḥ ||2365||

tasyaiva | (Smv 94.6, Srk 1528)

### 74. samasyā

thū-thū-kṛtya vamadbhir adhvaga-janair aprāpta-kaṇṭhaṁ payaḥ

śuṣyat-tālu-galair viruttya lavaṇodanvānupālabhyate |

kena kṣāra-khane vṛthaiva bhavato nāmānṛtaṁ nirmitaṁ

pāthodhir jaladhiḥ payodhir udadhir vārāṁ nidhir vāridhiḥ ||2366||

vidyāyāḥ |

aye keyaṁ dhanyā dhavala-gṛha-vātāyanagatā

tulākoṭi-kvāṇair viṣama-viśikhaṁ jāgarayati |

purā yā prāṇeśe gatavati kṛtā puṣpa-dhanuṣā

śarāsārai rātriṁdivam akṛpam ujjāgara-kṛśā ||2367||

kasyacit | (Smv 49.11)

hara-śirasi śirāṁsi yāni rejuḥ

śiva śiva tāni luṭhanti gṛdhra-pādāḥ |

ayi khalu viṣamaḥ purā kṛtānāṁ

vilasasi jantuṣu karmaṇāṁ vipākaḥ ||2368||

kasyacit |

upari vidhṛta-śāri-prauḍha-dhanvi-prasārād  
iha payasi nadīnāṁ gāhituṁ naiva śaktāḥ |

taṭa-nikaṭa-nirūḍhāḥ prasthitau yasya caṇḍāḥ  
saralita-kara-daṇḍāḥ kumbhino’mbhaḥ pibanti ||2369||

gaṅgādhara-nāthasya |

sītāyā hṛdaye śirīṣa-kusuma-prāye paphāloccakaiḥ

paulastyasya sadaiva kuṇṭha-kuliśe vajrādhike vakṣasi |

āpuṅkhaṁ nimamajja tat katham aho naitad vijānīmahe

kaḥ śākhī sakhi yasya puṣpam abhavat puṣpāyudhasyāyudham ||2370||

### 75. uccāvacam

dhenuḥ kāma-dughā kim icchati tadā sthātuṁ na madhye-gṛhaṁ

kiṁ na prārthayati sthitiṁ kara-tale cintāmaṇiḥ sādaram |

utkaḥ kiṁ bhavanāṅgaṇāntikam alaṁ kartuṁ na kalpa-drumaḥ

puṁsaḥ puṇyavato yadā kila bhaved ājñā-vidheyo vidhiḥ ||2371||

kasyacit |

kim asmān vidvekṣi kṣapita-bahu-doṣa-vyatikarān

guṇān vaidheyānāṁ śriyam udayinīṁ vīkṣya dhaninām |

paricchedaḥ śaucaṁ vinaya-paratā cendriya-jayo

vivekotaḥ kṛtaṁ na khalu vayam artha-pratimukhaḥ ||2372||

chittapasya |

utthāyotthāya pāpeṣv abhiramati matir manda-buddher yadā te  
naivodvego na śāntir na ca bhavati ghṛṇā kurvataḥ karma nindyam |

tat kiṁ naiva prabhāte jvalad-anala-samā rauravī nāma raudrī  
tīkṣṇāyaḥ-kīla-cakra-krakaca-paṭu-ravā rājadhānī yamasya ||2373||

śrīmat-puruṣottama-devasya |

śailair bandhayati sma vānara-hṛtair vālmīkir ambhonidhiṁ

vyāsaḥ pārtha-śarais tathāpi na tayor atyuktir udbhāvyate |

vāg arthau ca tulādhṛtāv iva tathāpy asmat-prabandhānayaṁ

loko dūṣayituṁ prasārita-mukhas tubhyaṁ pratiṣṭhe namaḥ ||2374||

dharmakīrteḥ | (Srk 1726)

prāsādāḥ śikhara-skhalaj-jaladharāḥ khātāni vārāṁ nidhi-

spardhāvanty upayānti bhūmi-samatāṁ kālena rājñām api |

kṣudrasyāpi kaveḥ sad-artha-racanākīrtis tu yā vāṅ-mayī

nādṛṣṭvā yuga-viplavaṁ punar asau prāyaḥ parikṣīyate ||2375||

puruṣottama-pādānām |

### 76. pratirāja-stutiḥ

ānandaṁ viduṣāṁ tanoti tanute karṇa-jvaraṁ vidviṣāṁ

śrīmān ādi-varāha-pāda-sarasī-janma praṇāmaṁ muhuḥ |

sad-bandhur guṇa-sindhur andha-laguḍo dharmasya vartmāvaneḥ

śrīmal-lakṣmaṇa-sena-dakṣiṇa-bhujā-daṇḍo’pi daṇḍe kaṭuḥ ||2376||

dharmādhikaraṇa-madhoḥ |

yo heloktibhir āhito dhanavatām udvigna-kāntāvaco

gumphair labdha-gatiḥ kṣudhākula-śiśu-kreṅkāra-saṁvardhitaḥ |

pītvā jaṅgama-kalpa-bhūruha-vara tvad-vācam etāṁ sudhā-

sadhrīcīṁ baṭu-dāsa śāmyatu sa me proddāma-karṇa-jvaraḥ ||2377||

sāñcādharasya |

payodhir-parimāṇeṣu dhaneṣu ca raṇeṣu ca |

vandīndrāṇāṁ narendrāṇāṁ baṭu-dāsas taraṇḍakaḥ ||2378||

rāja-vetālasya |

alam ādivarāheṇa baṭu-dāsaṁ paraṁ stumaḥ |

jagad-uddharatā yena na vakrīkṛtam ānanam ||2379||

umāpati-dharasya |

tat-prāṅgaṇāntam adhirohati kalpa-vallī

cintāmaṇir luṭhati pada-tale ca tasya |

yenekṣitaḥ sukṛta-sāgara-pāra-dṛśvā

viśvānurañjana-paṭur baṭu-dāsa-devaḥ ||2380||

kavirāja-vyāsasya |

**śrīdhara-dāsa-vinirmite sad-ukti-karṇāmṛte pravāho’yam |**

**pañcama uccāvaca iti vividha-pramodaṁ tanotu rasikānām ||**

**iti mahā-māṇḍalika-śrī-śrīdhara-dāsa-kṛtau sad-ukti-karṇāmṛte**

**uccāvaca-pravāho nāma pañcamaḥ pravāhaḥ |**

**vīcayaḥ 76 | ślokāḥ 380 |**

**śrīdhara-dāsa-vinirmita-sad-ukti-karṇāmṛte pravāhāṇām |**

**pañcakam iha ṣaṭ-saptaty-adhika-śata-catuṣṭayī vīciḥ ||**

**ślokānāṁ ca śata-trayam aśīty-upetaṁ sahasrayor dvitayam |**

**granthaś ca ṣaṣṭhi-samadhika-sapta-śatādhika-sahasra-pañcatayam ||**

**śāke’tra sapta-viṁśaty-adhika-śatopeta-daśa-śate śaradām |**

**śrīmal-lakṣmaṇa-sena-kṣitipasya rasaka-viṁśe’bde ||**

**savitur gatyā phālguna-viṁśeṣu parārtha-hetave kutukāt |**

**śrīdhara-dāsenedaṁ sad-ukti-karṇāmṛtaṁ cakre ||**

**bhavatu nṛpo dharma-paraḥ parama-samṛddhā ca bhavatu vasudheyam |**

**dheyāt sukhāni loke keśava-caraṇāmbuja-dvitayam ||**

**iti mahā-māṇḍalika-śrī-śrīdhara-dāsa-vinirmita-sad-ukti-karṇāmṛtākhyaḥ**

**śloka-samuccayaḥ samāptaḥ |**

**vīcayaḥ 476 | prativīci-pañca-śloka-niyamena ślokāḥ 2380 |**